Йул курилишида сифатсиз бетон махсулотларини ишлатганини кўрдингизми? Сифатсиз йўл қурилаётганининг гувоҳи бўлдингизми? Асфальт ётқизилган йўлларнинг қисқа муддатда (6-10 ой) бузилиб кетганми ?\nМурожаат қилинг. Мурожаатингиз жавобсиз қолмайди. Бизнинг вазифамиз ҳалқимиз учун узоқ муддат ҳизмат қиладиган автомобиль йўлларининг сифатли қўрилишини назорат қилиш.\nЎЗБЕКИСТОН РЕСПУБЛИКАСИ ПРЕЗИДЕНТИ ҚАРОРИ ВА ФАРМОНЛАРИ\nЎЗБЕКИСТОН РЕСПУБЛИКАСИ ВАЗИРЛАР МАҲКАМАСИ ҚАРОРИ ВА ФАРМОЙИШЛАРИ\nБитумдан фойдаланмасдан кам миқдорли цемент ва оҳакдан йўл қопламаси қуриш усуллари.\nЙўлларимиз носозлиги ва таъмирталаблиги, чуқурларга тўлалиги биринчи марта айтилаётган муаммо эмас. Мутасаддилар бу ҳолатга ўнлаб “изоҳ”лар топиб бераётгани, баъзи йўлларнинг қурилиши бу йилги дастурдан кейинги йилга, ундан сўнг эса яна кейинги йилларга ўтиб бораётгани ҳам сир эмас. Бундай ҳолатлар транспорт воситаларининг ҳайдовчилари ва йўловчиларнинг ҳақли норозиликларига сабаб бўлмоқда.\nАвтомобиль йўллари қурилишида бирламчи аҳамиятга эга бўлган битум – Ўзбекистон учун тақчил хом ашё ҳисобланади. Шу боис, мамлакатимиз уни чет элдан импорт қилади. Навоийлик йўлсозлар ушбу муаммонинг қисман ечими сифатида ўз муваффақиятларини таклиф қилишмоқда. Гап шундаки, бир неча йиллик изланишлар натижасида улар йўл қурилишининг янгича усулини таклиф қилишмоқда.\nНавоий вилояти Минтақавий йўлларга буюртмачи хизмати ДУК томонидан 2018 йил май ойида ноорганик боғловчи материаллардан йўл асоси ва қопламаси қурилиши учун тажриба синов тариқасида Навоий шаҳри яқинидаги Боғишамол МФЙ Шаббода кўчасининг узунлиги 100 пм, эни 4.5 метрли қисми танланди ва ушбу жойда қурилиш бошланди.\nИшлатиладиган хом ашёлар қумли чақиқ тош, қум, сўндирилган оҳак, портланд цемент М-400, тўлдирувчи минерал кукун ва сувдан иборат.\nКелтирилган хом ашёни автогрейдер ёрдамида 5-6 марта юриб бир меъёрга келтирилиб, меъёрдаги оҳак кукуни, цемент, минерал кукун қўшилиб, 12-14 марта юришда бир хил кўринишга келгунга қадар жойида аралаштирилади. Тайёр аралашмага сув миқдори конуснинг 0.5-0.8 см пасайгунга қадар қўшилиб, автогрейдер ёрдамида 14-16 марта юриб қориштириш йўли билан қоришма тайёрланади. Тайёр қоришмани 5-6 марта юришда геометрик ўлчамларга келгунга қадар ёйилади ва 8 тоннали икки текис ғилдиракли каток билан икки марта тебратмасиз ва икки марта тебратма билан зичланади.\nИқтисодий кўрсаткичлар ҳисобланганда ҳар 1 км. 4-тоифали қопламалар қурилишида 19 млн.сўм атрофида маблағ иқтисод қилиниши мумкин.\nОҳак ва цемент гидравлик боғловчи бўлганлиги сабабли бу қопламанинг йиллар давомида мустаҳкамлиги ортиб бораверади. Бу тажриба асосида қоплама қуриш ишларини бошқа худудларда хам қўллаб кўриш мақсалга мувофиқдир.\nФакс : (71) 268-93-24\nЎзбекистон Республикаси Транспорт вазирлиги ҳузуридаги Йўл-қурилиш ишлари сифатини назорат қилиш инспекцияси © 2019г.\nИшонч телефони (71) 268 92 98 Савол - жавоблар


II турдаги диабетни тўрт ойда даволаш мумкинлиги маълум бўлди\nКалорияларни камайтириш ҳамда глюкоза миқдорини назоратда сақлаш ҳисобига II турдаги диабетни атиги тўрт ой ичида бартараф қилиш мумкин. Бу ҳақида янги тадқиқотлар натижасига асосланиб, Hi-News маълум қилди.\nТадқиқот тест синовидаги ҳар бир иштирокчи учун шахсий машқлар дастурини яратиш ва калорияларни кунига 500-750 га камайтиришни ўз ичига олади. Иштирокчилар шунингдек тадқиқотнинг боришини кузатган ҳамшира ва парҳезшунослар билан мунтазам алоқада бўлишган ва қондаги қанд миқдорини назорат қилиш учун дорилар ва инсулинни қабул қилишда давом этишган.\nАтиги тўрт ой ўтгач, 40 фоиз бемор дори қабул қилишни тўхтатишга муваффақ бўлган, чунки уларнинг организми яна етарли даражада инсулин ишлаб чиқара бошлаган.\nОлимларнинг сўзларига кўра, дастурнинг иш беришига инсулин ишлаб чиқарувчи ошқозон ости безига "ором бериш ва организмдаги ёғ захираларини камайтириши" сабаб бўлган, зеро бу инсулин ишлаб чиқариш ва унинг самарадорлигини яхшилайди.\nОнтариодаги МакМастер университети олими доктор Наталия Макиннес шундай дейди: "Бу тадқиқот диабетдан даволаниш парадигмасини ўзгартириши мумкин - оддий глюкоза назоратидан то ремиссия чақирувчи ёндашувгача, кейин эса касалликнинг барча белгилари бўйича беморларни назорат қиламиз".\nКардифф университети маълумотларига кўра, Буюк Британияда II турдаги диабет билан касалланганлар сони 700 мингдан (90-йиллардаги кўрсаткич) 2,8 миллионга (бугунги кўрсаткич) кўпайган.\nДиабетнинг II тури инсон организми керакли миқдорда инсулин (ҳужайраларга қондаги глюкозани тортиб олишга имкон берувчи гормон) ишлаб чиқармаган ёки ишлаб чиқарилувчи инсулин нотўғри ишлаган пайтда пайдо бўлади. Бу эса буйрак касалликлари, кўзи ожизлик, юқори фалаж ва юрак хуружи хавфини келтириб чиқариши мумкин.


Еркин Қарақалпақстан Вести Каракалпакстана 02:58:17, 08.08.2020\nСПОРТШЫЛАРЫМЫЗДА ЖӘНЕ ЕКИ МЕДАЛЬ\nСоңғы еки ҳәпте даўамында дүнья халқы тынышлық елшиси болған спорттың умытылмас демлери менен жасады. Басланған ҳәр қандай қайырлы истиң жуўмағы болатуғынындай, 5-августта старт алған «Рио-2016» ойынлары ертең тарийх еншисине айланады. Бул Олимпиада ғәрезсиз Өзбекистан Республикасы тарийхында ең жақсы ойынлардың бири болып қалатуғынына гүман жоқ. Себеби, Бразилияға жол алған атлетлеримиз ҳәр қашанғыдан да жақсы қатнасып, Ўатанымыз жасларының ҳеш кимнен кем емес екенлигин дәлиллей алды.\nСәршемби күни рингке көтерилген жерлесимиз Шахобиддин Заиров 52 килограммға шекемги салмақ категориясында әзербайжанлы боксшы, жәҳән чемпионы Элвин Мамишзаданы упайлар бойынша тәслим етип, ярым финалға жол алды ҳәм өзи ушын кеминде қола медальды нақлап қойды. Кеше кешқурын ол венесуэлалы Сегундо Финолёен менен финал жолламасы ушын гүрес жүргизди.\n69 килограммға шекемги былғары қолғап шеберлери арасында болып өткен финаллық беллесиў көпшиликтиң дыққат орайында болды. Себеби, онда және бир боксшымыз Шахрам Ғиясов қазақстанлы Данияр Елеўсинов пенен Олимпиада чемпионлығы ушын гүрес жүргизген еди. Дерлик теңбе-тең өткен беллесиў жуўмағында бираз тәжирийбелирек болған Д.Елеўсинов азғана үстемлик пенен жеңиске еристи. Соған қарамастан, Шахрам Ғиясовтың гүмис медалын да жоқары жетискенликлердиң бири десек арзыйды.\nПийшемби күни бокс ышқыпазлары және бир қатар қызығарлы беллесиўлердиң гүўасына айланды. Дәслеп 56 килограммға шекемги салмақ категориясында ярым финал беллесиўлери болып өтти. Олардың биринде өзбекистанлы Мураджан Ахмедалиев кубалы Ровеси Рамиреске қарсы гүрес алып барды. Бул беллесиўде Рамирестиң қолы бәлент келди. М.Ахмедалиев болса Олимпиаданың қола медалын қолға киргизди. 75 килограммға шекемги салмақта қатнасып атырған ўатанласымыз Бектемир Мелиқузиев болса ярым финалда мексикалы Мисаэл Родригеске ҳеш қандай имканият қалдырмады. Оның финалда кубалы Арлен Лопес пенен өткеретуғын күш сынасыўы ең қызықлы беллесиўлердиң бири болатуғынына гүман жоқ. Сондай-ақ, кеше кешқурын және бир боксшымыз Фазлиддин Ғайыпназаров та (64 кг.) россиялы Виталий Дунайцев пенен финал жолламасы ушын беллести.\nОлимпиаданың жуўмақлаўшы күни алдынан спортшыларымыз 2 алтын, 1 гүмис ҳәм 5 қола медалын қолға киргизип, улыўма командалық есапта 29-орында киятыр.\nСҮЎРЕТТЕ: Бектемир Мелиқузиев.\nСәне: 26.08.2016 13:02:47\n765 мәрте оқылды


1917 йилда Жанубий Қозоғистон вилояти, Сайрам туманида туғилган. Жанубий Қозоғистон вилояти Сайрам тумани мудофаа ишлари бўлими томонидан Совет армияси сафига чақирилган. Гвардия катта сержанти, Бош қўмондонлик заҳираси, 3-енгил артилерия бригадаси, 167-енгил артилерия полкининг иккинчи батарея қурол яроғ қўмондони вазифасида хизмат қилган. Днепр дарёсинин кечиб ўтиш вақтидаги жангларда кўрсатган жасорати, фидоийлиги ва қахрамонлиги учун СССР Олий Кенгаш Президиумнинг 1943 йил 17-октябрь санасидаги фармойиши билан катта сержанти Содиқов Болтабой “Совет Иттифоқи Қаҳрамони” унвони билан тақдирланган.\n1920 йилда Фарғона вилояти, Раван Сохс туманида туғилган. Сохс туманида ўқитувчи бўлиб ишлаган. Совет армияси сафида 1939 йилдан бошлаб хизмат қилган.. Гвардия катта лейтенанти, 129-гвардия ўқчи дивизияси, 329-гвардия ўқчи полкининг ўқчи рота қўмондони вазифасида фаолият юритган. Ватан ҳимоясида жангларда кўрсатган жасорати, фидоийлиги, қўрқмаслиги ва қахрамонлиги учун СССР Олий Кенгаш Президиумнинг 1945 йил 29-июль санасидаги фармойиши билан катта лейтенанти Саидбеков Амир-Али вафотидан сўнг “Совет Иттифоқи Қаҳрамони” унвони билан тақдирланган.\n1924 йилда туғилган. 1942 йилда Хоразм вилояти Урганч тумани мудофаа ишлари бўлими томонидан Совет армияси сафига чақирилган. Сержант, 129- ўқчи дивизияси, 518-ўқчи полкининг ўқчи қисм қўмондони сифатида фаолият юритган. Жангларда кўрсатган жасорати, фидоийлиги, ташаббускорлиги ва қахрамонлиги учун СССР Олий Кенгаш Президиумнинг 1943 йил 27-август санасидаги фармойиши билан сержант Салихов Гатауллага “Совет Иттифоқи Қаҳрамони” унвони берилган.\n1917 йилда Куйбишев (Тошкент шаҳрининг Мирзо Улуғбек тумани) туманида туғилган. Урушгача бўлган даврда ТОшкентда истиқомат қилган. Гвардия капитани, 46-енгил бомбардимончи авиаполкининг эскадрилья қўмондони вазифасида хизмат қилган. Ватан ҳимоясида жангларда немец фашист босқинчиларига қарши кечган жанглардаги кўрсатган жасорати, фидоийлиги, қўрқмаслиги ва қахрамонлиги учун СССР Олий Кенгаш Президиумнинг 1945 йил 23февраль санасидаги фармойиши билан гвардия капитани Санфирова Ольга Александровнага вафотидан сўнг “Совет Иттифоқи Қаҳрамони” унвони берилган.\n1905 Йилда Фрунзеда (Бишкек) туғилган. Совет армияси сафида 1923 йилдан буён ҳизмат қилган. Йўлланма асосида В.И. Ленин номидаги Ўрта Осиё ҳарбий мактабини тамомлаган. Урушгача бўлган даврда Тошкентда истиқомат қилган. Гвардия подполковниги, Танк қўшинларига қарши 30-алоҳида қирувчи бригаданинг қўмондони. Қуйидаги мукофотлар билан тақдирланган: “Қизил юлдуз” ордени, “I даражали Улуғ Ватан уруши” ордени, “Жасорат учун” кўкрак нишони. Днепр дарёсинин кечиб ўтиш вақтидаги жангларда кўрсатган жасорати, фидоийлиги ва қахрамонлиги учун СССР Олий Кенгаш Президиумнинг 1943 йил 26-октябрь санасидаги фармойиши билан Гвардия подполковниги Сапожников Михаил Григорьевич “Совет Иттифоқи Қаҳрамони” унвони билан тақдирланган\n1917 йилда Куйбишевда (Мирзо Улуғбек тумани) туғилган. 1938 йилдан буён ҳизмат қилиш совет армияси сафига чақирилган. Урушгача бўлган даврда Тошкентда истиқомат қилган. Лейтенант, 95-танк бригадаси, 3-танкчи батальонининг т-34 танк қўмондони. Жангларда кўрсатган қахрамонлиги учун СССР Олий Кенгаш Президиумнинг 1945 йил 27-февраль санасидаги фармойиши билан катта Гвардия лейтенант Сапунков Борис Петрович “Совет Иттифоқи Қаҳрамони” унвони билан тақдирланган.\n1914 йилда Пензенск вилоятининг Муромка Нижнеломовск туманидаги қишлоғида туғилган. 1942 йилда Нукус туман мудофаа ишлари бўлими томонидан Совет армияси сафига чақирилган. Оддий аскар, 603-сапёр батальонида хизмат қилган. “Қизил юлдуз” ордени билан мукофотланган. Дасна дарёсинин кечиб ўтиш вақтидаги жангларда кўрсатган жасорати, фидоийлиги ва қахрамонлиги учун СССР Олий Кенгаш Президиумнинг 1943 йил 16-октябрь санасидаги фармойиши билан оддий аскар Сараев Николай Андреевич “Совет Иттифоқи Қаҳрамони” унвони билан тақдирланган. Урушдан сўнг Н.А.Сараев Қорақалпоғистонга қайтиб келган.\n1908 йилда туғилган. Совет армияси сафига Сумск шаҳар мудофаа ишлари бўлими томонидан чақирилган. Урушгача бўлган даврда Самарқандда истиқомат қилган. Майор, уруш даврида 202танк брагадаси, 867-ўзиюрар артилерия полкининг қўмондони бўлиб хизмат қилган. Қримни немец босқинчиларидан озод қилиш учун кечган жанглардаги кўрсатган жасорати, ва қахрамонлиги учун СССР Олий Кенгаш Президиумнинг 1944 йил 16 май санасидаги фармойиши билан майор Свидерский Александр Григорьевичга вафотидан сўнг “Совет Иттифоқи Қаҳрамони” унвони билан тақдирланган.\n1909 йилда Сепуховкада туғилган. Совет армияси сафига Фарғона шаҳар мудофаа ишлари бўлими томонидан 1941 йилда чақирилган. Гвардия сержанти, 44- гвардия ўқчи дивизияси, 130-гвардия ўқчи полкининг, 2-ўқчи ротасида қисм қўмондони бўлган. Жанглардаги кўрсатган қахрамонлиги ва мардлиги учун СССР Олий Кенгаш Президиумнинг 1943 йил 31 март санасидаги фармойиши билан гвардия сержанти Севрюков Николай Михайловичга вафотидан сўнг “Совет Иттифоқи Қаҳрамони” унвони билан тақдирланган.\n1916 йилда туғилган. 1942 йилда Андижон туман мудофаа ишлари бўлими томонидан Совет армияси сафига чақирилган. Гвардия майори, 79-ўқчи дивизияси, 227-ўқчи полкининг қўмондони. Қуйидаги мукофотлар билан тақдирланган: “Қизил юлдуз” ордени, “Қизил байроқ” ордени, “Жасорат учун” кўкрак нишони. Берлин шаҳрига қилинган хужум чоғида ўзини кўрсатганлиги учун СССР Олий Кенгаш Президиумнинг 1945 йил 31 май санасидаги фармойиши билан гвардия майори Семиков Александр Иванович “Совет Иттифоқи Қаҳрамони” унвони берилган.\n1906 йилда белгород вилояти, Становое қишлоғида туғилган. Тошкентда яшаган ва ишлаган. 1942 йилда Орджоникидзевск (Хозирда Тошкент вилояти Қибрай тумани) туман мудофаа ишлари бўлими томонидан Совет армияси сафига чақирилган. 69-ўқчи дивизиясининг, 99-ўқчи батальони ефрейтори бўлиб ҳизмат қилган. “Жасорат учун” кўкрак нишони билан мукофотланган. Днепр дарёсинин кечиб ўтиш вақтидаги жангларда кўрсатган жасорати ва қахрамонлиги учун СССР Олий Кенгаш Президиумнинг фармойиши билан ефрейтор Сердюков Иосиф Ильич “Совет Иттифоқи Қаҳрамони” унвони билан тақдирланган. Урушдан сўнг Сердюков Иосиф Ильич Тошкентга қайтиб келиб яшашн.\n1911 йилда Одессада туғилган.Урушгача Тошкентда яшаган ва ишлаган. Каитан, 12- хужум мухандислар бригадасининг, 60- сапёр батальони қўмондони вазифасида хизмат қилган. Мелитополь шаҳрини ишғол қилиш учун кечган жанглардаги қахрамонлиги ва фидоийлиги учун СССР Олий Кенгаш Президиумнинг фармойиши билан капитану Серпер Иосиф Лазаревич “Совет Иттифоқи Қаҳрамони” унвони билан тақдирланган.


Болалар боғчада инглиз тилини ўрганишга киришади - AmuNews.uz - энг сўнгги янгиликлар\nБолалар боғчада инглиз тилини ўрганишга киришади\nПрезидентимизнинг 2012 йил 10 декабрдаги "Чет тилларни ўрганиш тизимини янада такомиллаштириш чора-тадбирлари тўғрисида”ги қарорига мувофиқ жорий ўқув йилидан бошлаб умумтаълим мактабларининг биринчи синфидан бошлаб ўқувчиларга чет тили ўргатилади.\nТажрибалар болаларни мактабга тайёрлаш жараёнида ҳам чет тилини ўрганишга кўникма ҳосил қилиш ва қизиқишини ошириш муҳим аҳамиятга эга эканлигини кўрсатмоқда.\nШу муносабат билан мактабгача таълим муассасаларида ҳам чет тили, хусусан, инглиз тили тўгаракларини ташкил этиш мақсадга мувофиқ кўрилди.\nБизнинг Манғит шаҳрида жойлашган 43-мактабгача тарбия муассасамизда ҳам октябрь ойидан бошлаб инглиз тили тўгараги 2 гуруҳ болалар билан иш бошлайди. Бунинг учун муассасамизга 2 нафар инглиз тили ўқитувчисини жалб қилдик ва тўгарак машғулотларини олиб бориш дастурини тасдиқладик. Мазкур тўгаракда болалар инглиз тилини ўрганиш бўйичадастлабки кўникмага эга бўлади. Ўйлаймизки бу босқичдан ўтган болалар умумтаълим муассасаларининг 1 синфига қабул қилинганида инглиз тилини бошқа тенгдошларига қараганда осон ва тез ўзлаштирадилар. Болага чет тили қанчалик эрта ўргатилса, унинг эслаб қолиш қобилияти ва оғзаки нутқи шунчалик яхши ривожланар экан.\nМуассасамизда инглиз тили тўгараги машғулотлари самарали бўлишига эришиш учун ўқув дастури ишлаб чиқдик.\nМашғулотлар 3-4 ва 5-6 ёшли болаларнинг зеҳни, тафаккури ва дунёқараши ҳисобга олинган ҳолда интерфаол усулларда олиб борилади. Ҳар бир мавзуни ўзлаштиришда болаларнинг қизиқишига қараб турли ўйинлар, қўл меҳнати, расм чизиш, шеър ёдлаш ва ашула айтиш каби усуллардан фойдаланамиз. Бу болаларнинг машғулотларни яхши ўзлаштиришларига ёрдам беради, деб ўйлайман.\nАйни кунда мактабгача таълим муассасамизда тарбияланаётган 3-4 ёшли ва 5-6 ёшли 2 гуруҳ болаларнинг илк тўгарак машғулотларини бошлашга тайёргарлик кўраяпмиз. Ва буни ота-оналар ҳам қўллаб-қувватлашмоқда. Чунки болаларнинг чет тилини ўрганиш борасида олган илк билимлари уларга келгусида жуда асқотади.\nҲозир боғчамизда 95 нафар кичкинтойлар тарбияланмоқда. Уларга 14 нафар малакали тарбиячилар жалб қилинган. 5 та гуруҳ болаларидан сайланган иқтидорли 2 гуруҳ болалар чет тилини ўрганишга шай.\n43-сонли мактабгача таълим муассасаси мудири.\nИнглиз тилини ўргатишга эътибор кучаймоқда


“Сариқ нимчалилар” Эйфелга олиб борувчи кўприкни тўсиб қўйди | Qalampir.uz\n“Сариқ нимчалилар” Эйфелга олиб борувчи кўприкни тўсиб қўйди\nОлам\t09 Март 2019 16:55 2528\nФранцияда бир неча ойдан бери давом этиб келаётган “сариқ нимчалилар” акциялари бу сафар Париждаги Йена кўпригида акция ўтказяпти. Намойишчилар Сена дарёси устида қурилган ва Эйфел минорасига олиб борувчи кўприкни тўсиб қўйди. Бу ҳақда ТАСС хабар берди.\nНамойишчиларнинг икки гуруҳи кўприкка кириш қисмида асфальтга ўтириб олиб, автомобиллар ҳаракатини тўхтатган. Акция иштирокчиларидан бирининг сўзларига кўра, намойиш иқлим тўғрисидаги Париж келишуви бажарилмаётгани сабабли ўтказиляпти.\nНамойишчилар “Ижтимоий ва иқлимий адолат учун” деб ёзилган баннерларни кўтариб олган. Полиция аввалдан огоҳлантирилмаганига қарамай, намойишнинг ўтказилишига қаршилик кўрсатмаяпти.\nМаълумот учун, Франциянинг Париж, Страсбург, Лилл ва бошқа шаҳарларида 17 ҳафтадирки шанба куни норозилик намойишлари ўтказиляпти. Пойтахтда тартибни сақлашга полиция ва жандармнинг 20 та бўлинмаси жалб қилинган. Франция президенти Эммануэль Макрон резиденцияси Елисей саройи ва Бош вазир Эдуар Филипп қароргоҳи Матиньон саройида хавфсизлик чоралари кучайтирилган.\nФранция сариқ нимчалилар\n04 Июнь 09:08 49209\n04 Июнь 20:45 39763\n03 Июнь 11:21 39731\n03 Июнь 21:22 29679\n04 Июнь 02:14 24324


Xiaomi барчани лақиллатган экан – иккита янги флагмани бенчмаркда «қовун туширди»! - Terabayt.Uz\n«Хитойча Apple» куни кеча энг кучли Android-процессор – Snapdragon 855 Plus базасидаги Black Shark 2 Pro ўйинбоп смартфонини намойиш қилган эди. Тақдимот маросимида унинг AnTuTu сервисида 500 000 дан ошиқ натижа кўрсатиши алоҳида таъкидланган.\nЎҚИНГ: Black Shark 2 Pro тақдим этилди – AnTuTu’нинг янги қироли! (+видео)\nАммо амалда бу кўрсаткич Xiaomi ваъда қилганидан нақ ўн фоизга кам бўлиб чиқди! Weibo ижтимоий тармоғида эълон қилинган скриншотга кўра, Black Shark 2 Pro геймерофони AnTuTu бенчмаркида 456 571 балл олган!\nКомпания ҳозирча бу борада бирор расмий изоҳ бермаган, аммо дастлабки 24 соат мобайнида Black Shark 2 Pro учун 200 000 дан ошиқ олдиндан буюртма расмийлаштирилгани маълум.\nШунингдек, яқин орада намойиш этилиши кутилаётган Xiaomi Mi 9T Pro смартфони борасида ҳам шунга ўхшаш хабар тарқалган. Эсингизда бўлса, Geekbench’да имтиҳон топширганида бу смартфон ҳам Black Shark 2 Pro’дан қолишмайдиган натижалар кўрсатган эди.\nЛекин айни мана шу бенчмаркда Xiaomi Mi 9T Pro кечагина – 31 июлда яна, тағин бир неча марта текшириб кўрилган. Унда смартфон бир-бирига зид натижаларни намоён этганки, буни бирор нима деб изоҳлаш ҳам қийин. Якка ядроли синовда у 2107 дан то 3512 баллгача олган бўлса, кўп ядроли имтиҳонда 9143 дан то 11042 баллгача тўплаган:\nБиласизки, Xiaomi Mi 9T Pro флагмани Redmi K20 Pro смартфонининг жаҳон бозорига мўлжалланган версияси бўлиб, Qualcomm Snapdragon 855 чипсетига асосланган. Сўнгги хабарларга кўра, Европада уни шу август ойидаёқ савдога қўйишади – демак, унинг тақдимоти жуда яқин. Компаниянинг аллақачон сотувга чиққан турли русумлардаги телефонларини эса 590 000 сўмдан бошланувчи нархларда Terashop.uz онлайн дўконимиздан сотиб олиш мумкин.\n#AnTuTu #Geekbench #Xiaomi #андроид смартфон #бенчмарк #тест #Xiaomi Mi 9T Pro #Xiaomi Black Shark 2 Pro


Президент Ҳомид Карзай Қандаҳорда қавм раҳбарлари билан учрашди - BBC O'zbek\nПрезидент Ҳомид Карзай Қандаҳорда қавм раҳбарлари билан учрашди\nЛиз Дюсет Би-би-си, Қандаҳор\nImage caption Карзай жаноблари аввало порахўрликка барҳам бериши керак\nПрезидент Ҳомид Карзай АҚШ ва НАТО етакчилигидаги кучлар қўмондони Генерал Станли Маккристал билан бирга жанубий Қандаҳор вилоятига сафар қилди.\nБу жанубда олиб борилиши режаланаётган навбатдаги йирик ҳарбий амалиётга ҳозирликнинг бир қисми экани айтилади.\nАммо, қўшни Ҳелманд вилоятидан фарқли равишда Қандаҳордаги сиёсий вазият нозикдир.\nАфғонистон раҳбари Қандаҳорда қавм оқсақоллари ва раҳбарлари билан учрашди. Расмийлар бундай йиғин йиллар давомида илк бор кузатилганини айтишади.\nПрезидентнинг Қандаҳорга Генерал Станли Маккристал билан бирга келишидан мақсади жанубда йўлга қўйилиши режаланаётган яна бир йирик ҳарбий амалиётни дастаклаш ва у ердаги қавм раҳбарларининг ҳам қўллаб-қувватловини олиш эди.\nАммо, бундан олдин унинг ўзи амалга ошириши керак бўлган ишлар борлиги аниқ.\nИлк йиғинда оқсақоллар бирин-кетин туриб, Президентга баланд овозда, ғазаб билан, айримлари бақириб, гапира бошлашди.\nУлар полициянинг коррупцияга ботгани, расмий доирадаги порахўрлик ва нотинчликлардан шикоят қилишди. Президент йиғин иштирокчиларига маҳаллий пуштун тилида: "Юракларингизда борини менга ёринг",-деб мурожаат қилди.\n"Мен ундай қилолмайман",- дея жавоб берди қавм бошлиқларидан бири.\n"Террорчилар мени ўлдирадилар",-деди у. Бу билан Толибоннинг қудрати вилоятда кучайиб бораётганига ишора берилди.\nАммо, бир ярим минг нафар қавм вакиллари иштирокида ўтган йиғиндан чиқарилган хулоса шуки, улар бу яқин орада афғон ва НАТО етакчилигидаги кучлар тарафидан ўтказиладиган ҳеч қанақа ҳарбий амалиётга тайёр эмаслар.\nПрезидент оқсақолларни уларнинг дастакларисиз бирон бир амалиёт йўлга қўйилмаслигига ишонтирди.\nЖаноб Карзай бундан олдин жуда кўп нарсани тузатиши лозимлигини англаб етди.\nКарзай: 'Мен Ғарбга қарши қаттиқ кетмоқчи эмасдим'\nҲомид Карзай исёнкорлар билан музокара ўтказди


ОЧЛ-2016да ғалаба қозониш бўйича клубларимизнинг кўрсаткичлари - Спорт UZ - Скачать музыку бесплатно новинки музыки 2016-2017\nХабарингиз бор, бугун ўзининг тобора қизғин палласига кириб бораётган ОЧЛ-2016нинг 3-тур учрашувлари бошланади. Унда мамлакатимиз шарафини ҳимоя қилаётган “Пахтакор” ва “Локомотив” баҳс майдонга тушса, эртага “Бунёдкор” ва“Насаф” баҳсларга киришади.Халқаро миқёсда 4 клуб мамлакат шарафини ҳимоя қилмоқда. Аммо айни пайтда жамоаларимизнинг натижалари кўнгилдагидек эмас. Фақатгина “Насаф” ўз майдонида бир марта ғалаба қозона олди холос. Қолганлар эса 3 очко ола билишмади.Биз сизларга 2-турдан кейин мусобақа иштирокчиларининг ғалаба қозонишдаги диаграммасини тақдим этамиз. Бизни ташвишга солган томони, Ўзбек клублари натижа бўйича Вьетнам ва Таиландни ортда қолдирган холос. Бошқа жамоаларнинг кўрсаткичлари бизникидан анча яхшилигини кўришингиз мумкин. Маълумот ўрнида, расмда қавс ичидаги ўйинлар сони. ташқарисидаги эса ғалабала сони - деб хабар бермоқда Stadion.uz нашри.


ҚОРАҚАЛПОҒИСТОН – “Президент келмаслиги маълум бўлгач, йўл таъмири охирига етказилмади”\n16 декабр 2019, Тошкент вақти: 09:58\nКЕГАЙЛИ. “Қорақалпоғистон Республикаси Кегайли тумани Бозатау қишлоғидан ёзмоқдаман. Қишлоқ йўллари умуман яроқсиз ҳолга келиб қолган. 2018 йил куз ойларида қишлоққа президент келади деб йўллар асфальтлана бошланганди. Аммо президент келмаслиги маълум бўлгач, таъмир охирига етказилмай ташлаб кетилди.\nҚишлоғимиздан Кегайли туманигача масофа 45 км. Бу йўлда “Дамас”га ўтирсангиз, ичак-чавоғингиз ағдарилади. Йўлларимизни қачон созлаб беришади?”\n(Бу хабар Озодликка 14 август куни келган.)


Трамп болаларни ким қотилга айлантираётганини айтди - Terabayt.Uz\nТрамп болаларни ким қотилга айлантираётганини айтди\nАҚШ президенти Дональд Трамп компьютер ўйинларини мактабларда ташкил қилинаётган отишмаларнинг бош омили эканини ҳам айтган эди.\nКомпьюетр ўйинларининг саломатликка таъсири тўлиқ исбот қилинмаган бўлса ҳам, АҚШ президентининг фикрича, ёвуз қаҳрамонли ўйинлар болаларни қотил қилиб тарбияламоқда. Дональд Трамп мазкур фикрни 8 март куни Конгресс вакиллари билан ўтган учрашувда маълум қилган. Мазкур йиғилишда Кўнгилочар дастурий маҳсулотлар ассоциацияси вакиллари, яъни видео ўйин ишлаб чиқарувчи компания раҳбарлари ҳам иштирок этишган.\nОқ уй раҳбарининг қайд этишича. бундай ўйинлар болада тажовузкорлик кайфиятини оширади ҳамда танадаги ижобийлик туйғуларини йўққа чиқаради.\n"Мен охирги пайтларда видео ўйинлардаги тажовузкорлик болаларнинг онгига салбий таъсир қилаёгтани ҳақида кўп эшитяпман. Бу ўйинлар жамият учун зарарли хатарли махлуқларни тарбияламоқда", дейди Дональд Трамп.\nБироқ, аксарият америкаликлар Трампнинг бу фикрини қўллаб-қувватламаяпти. Уларнинг фикрича, бу ҳали илмий жиҳатдан ўрганилмаган даъво.\n#Видео ўйинлар #компютер ўйинлари


ОАВ: Россия ва Хитой Американинг КХДРга қарши санкцияларини қўллаб-қувватламайди\n08:28 / 12.07.2017\nРоссия ва ХХР БМТ Хавфсизлик кенгашининг КХДРга қарши АҚШ резолюциясини қўллаб-қувватламайди. У янги санкцияларни кўзда тутади, деб ёзмоқда "Известия" газетаси Россия дипломатия доираларидаги манбасига таянган ҳолда.\nАввалроқ, Ассошиэйтед Пресс агентлиги икки нафар дипломатга асосланган ҳолда АҚШ ХКнинг доимий аъзолари – Россия, ХХР, Буюк Британия ва Францияга — КХДРга нисбатан янги жазо чоралари қўллашни назарда тутувчи резолюция лойиҳасини тарқатганини хабар қилган эди. Бунга Шимолий Кореянинг эҳтимолий қитъалараро баллистик ракета синови сабаб қилиб кўрсатилганди.\n"Таклиф этилаётган чекловлар Пхеньянга энергия манбаларини етказиш ва ушбу мамлакат фуқароларининг хорижда ишлашини тақиқлашни назарда тутади. Ҳужжатни на Москва, на Пекин қўллаб-қувватлайди", — деган нашр суҳбатдоши.\nУнинг сўзларига кўра, Москва бу масалага ёндашувини аниқлаб олган. У қўшимча санкцияларга қарши.\nАҚШнинг БМТдаги домий вакили Никки Ҳейли расмий Вашингтон яқин кунларда БМТ ХКга Пхеньянга жавоб тариқасида янги резолюцияни тақдим этишини маълум қилган эди. АҚШ бу мамлакатга иқтисодий босимни кучайтириш ниятида. Хавфсизлик кенгашининг бошқа икки доимий аъзоси – Буюк Британия ва Франция ҳужжатни маъқуллаган.\nШимолий Корея 4 июль куни навбатдаги баллистик ракета синовини ўтказди. Россияга кўра, гап ўрта масофага учадиган ракета ҳақида бормоқда. АҚШ фикрича, у қитъалараро ракетадир.


Муслима аёлларга тавсиялардан: Доим таҳоратли ҳолда таом пиширинг\nТарбия борасида энг биринчи нарса шуки, қачонки таом пиширсангиз, таҳоратли ҳолда пиширишга ҳаракат қилинг. Агар таҳорат олиш мушкил бўлса, у ҳолда ҳеч бўлмаганда зикрлардан бирортасини ўқиб пиширинг. Тилингиз ила “Субҳаналлоҳ”ни ўқиб олинг, “Алҳамду лиллаҳ”ни ўқиб олинг, “Аллоҳу акбар”ни ўқиб олинг, “Лаа илааҳа иллаллоҳ”ни ўқиб олинг. Бу зикр лафзларини аёл киши ҳар доим пок ҳолатда ҳам, узрли ҳолатда ҳам ўқий олади. Маълумки, аёлга узрли ҳолатда фақат Қуръони карим ва намоз ўқиш каби ибодатлар манъ қилинган. Бошқа барча турдаги зикрларни тили ила ўқий олади. Агар аёл киши таом пишираётиб, Аллоҳ таъолонинг зикрини қилса, албатта, бунинг баракаси бўлади. Агар пок кунларингизда ёд билган сураларингиз бўлса, Қуръони карим ўқишдаги баракалар таомингизга нозил бўлиши учун ўша сураларни ўқинг. Бу саҳобия аёлларнинг розияллоҳу анҳунна амалидир.\n(Фарзандлар тарбиясининг энг гўзал услуби китобидан. Урду тилидан: Абдулқайюм Комил таржимаси)\n5347 марта ўқилди\nДругие материалы в этой категории: « Қайнона-келин аҳил бўлса


Мобил операторларимизнинг ижтимоий тармоқлардаги кўрсаткичлари қанақа? - Terabayt.Uz\nАхборот асрида йирик компаниялар учун ўз мижозларига маълумот етказиш, уларнинг фикрларини ўрганишда ижтимоий тармоқларнинг роли катта. Шунингдек, кўпчилик компаниялар бугунги кунда оммалашган мессенжерлар каналлари орқали ҳам мулоқотни ривожлантиришга эътибор қаратишаётир.\nБиз Ўзбекистонда фаолият кўрсатаётган оммабоп уяли алоқа компанияларининг шу йўналишдаги фаоллигига, аниқроғи, уларнинг саҳифаларида нечтадан аъзо борлигига бир назар солишга қарор қилдик. Бунда асосан GSM стандарти бўйича абонентларга хизмат кўрсатаётган ҳамда ижтимоий тармоқларда нисбатан фаол бўлган операторларгагина эътибор қаратдик.\nМаълум бўлишича, Ўзбекистонда фаолият юритаётган уяли алоқа операторларининг ижтимоий тармоқлар ва мессенжерлардаги иштироки турлича экан. Марҳамат, бу борадаги маълумотлар билан танишинг:\nИжтимоий тармоқларда энг кўп обуначига эга бўлган уяли алоқа оператори Beeline эканлиги аниқланди. Энг кенг тарқалган ижтимоий тармоқ – Facebook’даги унинг саҳифасига 172911 нафар фойдаланувчи «Like» қўйган. Beeline Instagram’да ҳам анча фаол – унинг аккаунтига 13600 киши обуна бўлган. Одноклассники тармоғида эса бу оператор шунчаки рекорд ўрнатган – унинг ҳамжамияти 609965 нафар фойдаланувчи аъзо бўлган. Афсуски, Telegram мессенжерида Beeline’нинг канали мавжуд эмас экан (ҳар ҳолда, операторнинг сайтида кўрсатилмаган бўлиб, мессенжерда глобал қидирув орқали излаб ҳам топа олмадик).\nЎҚИНГ: Beeline ижтимоий тармоқлар ва мессенжерлар учун 100 Гб трафик таклиф этмоқда!\nUcell оператори ҳам мазкур йўналишда энг кўп фаоллик намоён этаётганларидан бири экан. Унинг Facebook саҳифасини жами 160477 нафар фойдаланувчи «Ёқди» белгиси билан маъқуллаган. Instagram тармоғидаги Ucell аккаунтида эса 4129 нафар обуначи мавжудлиги аниқланди. Одноклассники тармоғида ҳам бу операторнинг фаоллиги яхши – унинг ҳамжамиятига 314809 киши қўшилган. Ucell’нинг Telegram’даги каналига эса 25911 нафар фойдаланувчи аъзо бўлган.\nЯна бир уяли алоқа оператори – UMS ҳам ижтимоий тармоқларда ўз мижозлари билан мулоқотни йўлга қўйган. Компаниянинг Facebook саҳифасига 10037 та «Like» қўйилган бўлса, Instagram-аккаунти 1098 та обуначи тўплаган. UMS’нинг Одноклассники тармоғидаги ҳамжамиятига 25473 нафар фойдаланувчи йиғилганини кўриш мумкин. Лекин Telegram мессенжери борасида мазкур оператор ўзгача йўл тутган – ўзбек ва рус тилларида юритилувчи алоҳида-алоҳида иккита канал очган. Уларни тегишлича 5196 ва 3623 нафар, жами 8819 обуначи кузатиб келаётганига гувоҳ бўлишимиз мумкин.\nЎҚИНГ: UMS корпоратив мижозлари қандай қулайликларга эга?\nВа ниҳоят, Uzmobile уяли алоқа операторига келсак, унинг ижтимоий тармоқлардаги фаолияти анча суст. Миллий операторимизнинг Facebook’даги саҳифасини 6061 киши «Ёқди» тугмачаси орқали маъқуллаган. Одноклассники тармоғидаги Uzmobile ҳамжамиятида ҳам атиги 418 киши мавжудлигини кўрдик. Instagram ва Telegram’да эса мазкур оператор аккаунтлари мавжуд эмас (расмий сайтида кўрсатилмаган) экан.\nЮқоридагилардан келиб чиқиб айтиш мумкинки, Ўзбекистонда хизмат кўрсатаётган уяли алоқа операторлари ўзларининг ижтимоий тармоқлардаги ва оммабоп мессенжерлардаги фаолиятларини янада жонлантирсалар яхши бўларди. Зеро, «фалон миллион» абоненти мавжуд бўлган операторлардан бирортасининг ҳам мазкур тармоқлардаги умумий обуначилари сони миллионтага етмаган.\nЭслатма: маълумотлар 2017 йил 29 ноябрь санасидаги ҳолатига мувофиқ кўрсатилган.\nАзиз мухлислар, биздан узоқлашманг – уяли алоқа операторларимизнинг фаолиятига доир янгиликлардан ҳам сизни мунтазам тарзда бохабар этиб борамиз.\n#Beeline #Ucell #Universal Mobile Systems (UMS) #Uzmobile #мобил алоқа оператори #хабарлар


Барча Redmi K40 смартфонлари мана шу икки умумий жиҳатга эга бўлади - Terabayt.Uz\nБарча Redmi K40 смартфонлари мана шу икки умумий жиҳатга эга бўлади\nҲозирги Redmi K30 линейкаси смартфонлари экран янгиланиш частотаси борасида бир-бирдан фарқланади. Қурилмалар экрани LCD ва OLED панеллар бўлиб, 60Hz ва 120Hz'дан тортиб, 144Hz'гача янгиланиш частотасига эга. Худди шундай, смартфонларда бир-биридан фарқли — 27 Вт, 30 Вт ва 33 Вт тезкор қувватланиш имконияти бор.\nБироқ Weibo'даги инсайдер Digital Chat Station маълумотларига кўра, навбатдаги K серияси флагманлари юқоридаги икки жиҳат борасида бир хил бўлади.\nRedmi K40 линейкасининг барча моделларида юқори янгиланиш частотаси ва тезкор қувват олиш имконига мавжуд бўлади. Аммо K30'га нисбатан улкан янгиланишларни кутмай қўя қолинг, сабаби 3C агентлиги аллақачон K40 (Pro?) смартфонини сертификатлади. Ҳужжатга кўра, қурилма K30 Pro'даги билан бир хил — MDY-11-EX зарядчиги ва 33 Вт тезкор қувватланиш имконияти билан жиҳозланади.\nАйни шу смартфон (M2006J10C) нинг MIIT'даги листингида кўрсатилишича, қурилма 5G тармоғида ишлайди. Ҳозирги тахминларга кўра, смартфонга Snapdragon 750G'нинг кучайтирилган версияси бўлмиш Snapdragon 775G чипи ўрнатилади.\nQualcomm ўзининг SD775G чипини 1 декабрь куни Snapdragon 875 флагман чипсети билан биргаликда тақдим қилиши керак. Snapdragon 875'нинг барча премиум Redmi K40 моделларига ўрнатилиши эҳтимоли бор.\nАммо бундан олдин, Redmi жамоаси 24 ноябрь куни тақдимот ўтказиб, Redmi Note 9 5G ва Note 9 Pro 5G смартфонларини намойиш қилиши кутилмоқда. Булардан Pro модели юқорида келтирилган S5 750G чипида ишлаб, 30–120Hz адаптив янгиланувчи частотали экранга эга бўлади. Смартфонни 33 Вт да зарядланувчи 4,820 мАс аккумулятор қувват билан таъминлаб турса, 108МП линза асосий камера вазифасини бажаради.\nXiaomi ҳозирча тақдимот санасини расман тасдиқлагани йўқ.\nЎҚИНГ: Умуман кутилмаган 5G-смартфон – Redmi Note 9T ҳам сертификациядан ўтди!


Тайсон Фьюри навбатдаги рақиб билан музокара олиб бормоқда\n13 октябрь, 2020, 14:45\nТеглар:Профессионал бокс | Тайсон Фьюри | Германия\nУ 5 декабрь куни жанг қилмоқчи.\nПрофессионал бокснинг супер оғир вазн тоифасида WBC чемпиони Тайсон Фьюри (30-0-1,21 КО) навбатдаги жангини ўтказади. У 5 декабрь куни Буюк Британияда рингга кўтарилмоқчи. Шунинг учун у курд миллатига мансуб германиялик Агит Кабаел билан музокарага киришган. Агар, ушбу музокара ижобий якунланса, “Лўлилар қироли” номи билан машҳур Фьюри мағлубиятсиз одимлаётган Германия вакилига қарши рингга кўтарилади.\nАгит фаолияти мобайнида 20 та жанг ўтказиб, барчасида ғалаба қозонган. Рақибларини 13 маротаба нокаутга учратган. У асосан Германияда жанг ўтказган. Шунингдек, Польша, Сербия ва Туркияда ташкил этилган бокс кечаларида ҳам рингга кўтарилганини айтиб ўтиш мумкин. Ушбу жанг амалга ошадиган бўлса, Кабаел фаолиятидаги энг жиддий рақибга дуч келади. Қолаверса, илк бора профессионал бокс ўчоқларидан бири бўлган Буюк Британияда жанг қилишига тўғри келади.


Март ойида чигит экиш бўйича тавсиялар - Ўзбекистон Республикаси Қишлоқ хўжалиги вазирлиги\nЖорий йилги ўзига хос ўзгарувчан об-ҳаво шароитида пахтадан мўл ва сифатли ҳосил етиштиришда даладаги ишларни ўз вақтида маромига етказиб бажариш, мавжуд сув, минерал ва маҳаллий ўғитлардан унумли фойдаланиш муҳим аҳамиятга эга.\nЕРЛАРНИ ЭКИШГА ТАЙЁРЛАШ. Экиш олдидан эрта баҳорда ўтказиладиган бороналаш дала тупроғининг майин, донадор, зичлиги меъёрида бўлишини таъминлаб, намликнинг сақланиш хусусиятини оширади. Натижада чигит бир хил чуқурлик ва намга экилади, ниҳоллар бир текис униб чиқиб, ғўза барвақт ўсиб-ривожланади, ҳосилдорлик ошади. Аксинча, ушбу тадбирлар мақбул муддатда ўтказилмаса ёки сифатсиз бажарилса, тупроқ намлиги тез қочиб, чигит униб чиқиши қийинлашади ва ниҳоллар сийрак, нотекис ва ҳар хил муддатларда униб чиқади, касалликка тез чалинади, бу эса пахта ҳосилининг 20–30 фоиз камайишига сабаб бўлади.\nДалага экиш олдидан ишлов бериш ва чигит экиш тадбирлари тупроқнинг ҳолатига қараб амалга оширилади. Жумладан, шўрланмаган, бегона ўтлардан нисбатан тоза майдонлар экиш олдидан бороналаниб, кейин мола бостирилади ёки бир вақтнинг ўзида бороналанади ва текислагич агрегатлар ёрдамида ёки мола билан текисланади. Бегона ўтлар ўрта ва кучли тарқалган майдонларда ясси кесувчи ишчи органлар ўрнатилган ҳолда чизелга тиркалган бороналар воситасида кўп йиллик бегона ўтлар илдизлари тозалаб чиқарилади. Юзада қолган илдизлар эса қўлда терилиб, ёқиб юборилади. Сўнг нотекисликларни бартараф этиш учун мола бостирилади.\nЧизель ўтказишда ишлов чуқурлиги 10–12, культивация ўтказилса 6–8 см. дан ошмаслиги керак. Кўп йиллик бегона ўтлар билан кучли даражада зарарланган, яхоб суви берилган майдонлар истисно тариқасида, ағдаргичи олиб ташланган, орқасига борона ва мола тиркалган плуг билан 16–18 см чуқурликда юмшатилади. Типик бўз ва ўтлоқи тупроқларда экиш олдидан юза ишлов бериш яхши натижа беради. Шўри ювилган майдонларда чизель орқасига борона ва молатиркалган ҳолда зичлашган қатлам чуқурлигида юмшатилади. Механик таркиби оғир тупроқлар чезель ёрдамида 20–22 см. гача чуқурликда ишлов берилади. Бунда ҳам чизель орқасига мола тиркалган бўлиши зарур. Механик таркиби енгил ва ўрта бўлган ўтлоқи тупроқлар бороналаниб, молаланади.\nКузда шудгор остига минерал ўғитлар солинмаган ёки шўри ювилган майдонлар бўлса, экиш олдидан фосфорли ўғитлар йиллик меъёрининг 60–70 фоизи (физик тукда аммофос 200 кг/га ёки супрефос 385 кг/га ёки нитрофос 600 кг/га) ҳамда калийли ўғитларнинг 50 фоизи (калий хлориди 80 кг/га) чизель-борона остига солинади. Тажрибалардан маълумки, чигит экиш олдидан тупроққа кўп ишлов берилса, далага машина-механизмлар кўпроқ киритилса ҳайдалма қатлам зичлашади, бу эса тупроқ табиий намининг йўқолишига олиб келади, ниҳоллар бир текис униб чиқмайди, ғўзанинг ривожланиши кечикиб, ҳосилдорликнинг пасайиб кетишига олиб келади.\nАндижон вилоятининг кўп йиллик тажрибасига таянган ҳолда плёнка остига чигит экиладиган майдонларда кузда пушта олиб қўйиш, экиш олдидан бажариладиган юмушлар сонини минималлаштириш, тупроқ зичланишини камайтириш имконини беради. Бунда экиш олдидан махсус бороналар билан тупроқнинг юза қисмига ишлов берилиб, чигит экишга киришилади. Тупроқнинг табиий намлигига чигитни ундириб олиб бўлмайдиган жойларда нам тўплаш мақсадида 20–25 см пушта олиниб, тупроқнинг механик таркиби ва қишда тўпланган намлик ҳисобга олиниб, гектарига 1000–1200 м3 миқдорида захира суви берилади. Бу тадбирни ўтказишдан мақсад, чигитни табиий намга бир текис ундириб олишдир. Пушта олинган майдонларни чигит экишдан олдин бороналашда чопиқ тракторларига осиладиган махсус бороналардан фойдаланиш яхши самара беради.\nЭкиш олди ишлари ва чигит экишни туман ва вилоятлар шароитида қисқа (7–10 кун) муддатда ва сифатли ўтказиш чораларини кўриш лозим. Бунинг учун чигит экиш олдидан ўтказиладиган борона, текислагич ва бошқа агрегатлар, сеялка, уруғлик чигит, ЁММ, малакали мутахассислар, ишчилар учун иссиқ овқат ва бошқалар тахт қилиб қўйилиши керак.\nЧИГИТНИ ЭКИШГА ТАЙЁРЛАШ. Чигит экишда унувчанлиги 90–95 фоиздан кам бўлмаган, намлиги 8–10, механик шикастланганлиги 7–8 фоиздан ошмаган, сараланган, дориланган, яхши сақланган юқори сифатли уруғлардан фойдаланиш зарур. Уруғлик чигитларни пахта тозалаш заводлари ва уруғлик чигит тайёрлаш цехларида тозалаш, саралаш, дорилаш ва сақлаш жараёнида соҳа мутахассислари чигитларнинг тавсия этилган уруғдорилар («Далброн», П-4, «Баҳор» ва ҳ.к.) билан тўғри дориланиши ҳамда далаларга тўғри тақсимланишини қатъий назорат қилиб боришлари талаб этилади.\nФермерлар тукли чигитни экишда уни намлашга жиддий эътибор беришлари керак. 1 тонна уруғлик чигитни 60 фоиз миқдорда намлаш учун 600 литр меъёрида сув сарфланади. Шу миқдорда намланган чигит экиш учун энг мақбул ҳисобланади. Чигитни намлаш ишларини бетонланган махсус майдончаларда ўтказиш мақсадга мувофиқ. Бундай майдончаларнинг бўйи 3–4 метрдан 5–6 метргача, эни 2–3 м ва чуқурлиги 30–35 см ўлчамда бўлиши мумкин. Чигитни намлаш вақтида сувнинг оқиб кетишига йўл қўймаслик керак. Бунда дастлаб чигит 20–25 см қалинликда ёйилади ва белгиланган (200 л) меъёрдаги сув қуйилиб, ишчилар бир-бирига қарама-қарши туриб, ёғоч курак билан чигитни бетўхтов аралаштиради. Чигит талаб даражасида намланиб, сув шимилгач бир жойга 60–70 см қалинликда тўпланади ва 3–4 соат димлаб қўйилади. Кейинги босқичда яна 200 л сув солинади ва аралаштирилиб 4–5 соат, учинчи марта яна шунча миқдорда сув солиниб, аралаштирилиб 5–6 соат димланади.\nШунда чигитнинг тўлиқ ва сифатли намланишига эришилади, бу эса тупроқ намлиги кам бўлган сув танқис йиллари чигитнинг униб чиқишига ижобий таъсир этади. Намлаш билан биргаликда ёки заводларда уруғлик чигитларни тайёрлаш жараёнида стимуляторлар билан ишлов берилади. Бунда «Гумимакс» (0,8–1 л/т), «Узгуми» (0,7–0,8 л/т), Фитовак (200–300 мл/т), «Альбит» (50–75 мл/т) препаратлари қўлланилиши, ноқулай об-ҳаво (қурғоқчилик, намгарчилик, паст ҳарорат) ва тупроқ шароитида (шўрланган, шағалли, тошлоқ) ҳам чигитнинг унувчанлигини 10–15 фоиз оширади, илдиз тизимини бақувват ривожлантиради, сувсизликка чидамлилиги ортади, гоммоз, илдиз чириш, вилтга бардошли бўлади, ўсиб-ривожланиши тезлашади, ҳосилдорлик 3–5 ц/га кўпаяди. Намланган чигитни сақланиш муддати 18 соатдан ошмаслиги даркор.\nНамланган ва талаб даражасида димланган уруғлик чигитлар қопларга солиниб, далаларга олиб борилади. Уруғни намлашда бир кунда қанча майдонга экиш, далага олиб бориш ва бошқа ишларга кетадиган вақт ҳам ҳисобга олиниши чигит исрофини камайтиради. Туксиз чигитлар заводларда сараланиб, уруғдорилар билан дорилангани боис намланмасдан экилади.\nЧигит экиладиган дала тупроғи тобга келганлигини қуйидаги оддий усулда аниқлаш мумкин: тупроқни қўлда сиқиб, ғўлалаб ерга ташлаб юборганда майдаланиб кетса етилган ҳисобланади. Шунингдек, алоҳида тупроқ намлигига эътибор қаратиш лозим. Ёғин-сочин кам кутилган шароитда чигит экиш вақтида тўпланган намлик тез йўқотилиши туфайли тўлиқ кўчат олиб бўлмайди. Аксинча, ёғин-сочин кўп кутилган шароитда эса экилган чигитлар етарли ҳарорат олаолмаганлиги сабабли униб чиқиши кечикади. Бундай ҳолларда ерни экишга тайёрлашда техникани керагидан ортиқча киритмасликка алоҳида эътибор бериш лозим.\nТупроқ-иқлим шароитидан келиб чиққан ҳолда кўп йиллик маълумотларга кўра, чигит экиш ишларини Сурхондарё вилоятининг жанубий туманларида 25 мартдан 10 апрелгача, шимолий туманларида 1–10 апрель оралиғида, Қашқадарё вилоятининг чўл минтақасидаги туманларида 1–10, тоғолди туманларида эса 5–15 апрелда ўтказиш мақбул муддат ҳисобланади.\nЖорий йилда бу муддатни белгилашда об-ҳаво шароитини инобатга олиш зарур. Пуштага ва чигит суви берилиб экиладиган майдонларда суғориш ишларини ҳар йилгидан 10–15 кун олдин бошлаш керак. Ер етилиши билан чигит экишга киришилади. Қорақалпоғистон Республикасида чигит экишнинг мақбул муддати жанубий туманларда 10–20 апрель, шимолий туманларда 20–30 апрель, Хоразм вилоятида 10–25 апрель ҳисобланади. Бу муддат Тошкент вилоятида 5–15 апрель, Сирдарё ва Жиззах вилоятларида 1–12 апрель оралиғига тўғри келади. Самарқанд ва Навоий вилоятларининг тупроғи оғир механик таркибли, юза қатлами тезда қотиб қоладиган тоғолди ва ярим чўл ҳудудларида 5–12, Бухоро вилоятида 1–10 апрель энг қулай муддатдир. Фарғона водийси вилоятларида чигит экишнинг мақбул муддати 1–15 апрель ҳисобланади.\nПлёнка остига эса 25 мартдан 5 апрелгача экиш лозим. Чигит экишни аввало тез етиладиган енгил, ўртача қумоқ, кейин эса оғир тупроқли майдонларда ўтказиш мақсадга мувофиқдир. Тупроқ ҳарорати паст бўлганда чигитнинг бир қисми чириб кетади ва ниҳоллар сийрак ўсиб чиқади, бунга йўл қўймаслик зарур. Чигит механик таркиби оғир, секин қизийдиган тупроқларда 3–4, бошқа барча тупроқларда 4–5 см чуқурликда экилади. Далалар чети, симёғоч ва ўқариқлар атрофларига ҳам чигит экилгандан кейингина экиш якунланган ҳисобланади.


Давид Луис: "Ди Мария "ПСЖ"ни янги босқичга олиб чиқади"\n15:51 / 27.07.2015\n“ПСЖ” клуби ҳимоячиси Давид Луис “Манчестер Юнайтед” ярим ҳимоячиси Анхель Ди Мариянинг “парижликлар” сафига ўтиши ҳақидаги фикрлари билан ўртоқлашди.\n“Биз Чемпионлар лигасини ютмоқчимиз ва албатта Ди Мария бизни янги босқичга олиб чиқишга ёрдамлашадиган ўйинчи. Ди Мария дунёдаги энг кучли 3та вингерлардан бири ҳисобланади. У тезкор, юқори техникага эга, шунингдек, жамоа учун ўйнашдан ташқари ўйин тақдирини якка ҳолда ҳам ҳал қилиш имконига эга. У пас беришни ҳам, гол уришни ҳам эплайди.\nБаъзан қайсидир жамоада омад келмаслиги мумкин, бироқ у фантастик ўйинчи бўлиб қолаверади. Мен уни “Бенфика”даги ўйинларидан яхши танийман. Менга ёққани каби унга ҳам француз лигаси албатта, маъқул келади”.


Ўзбекистон Республикаси Президенти Шавкат Мирзиёев иштирокида атроф-муҳитни асраш ва чиқиндиларни бошқариш тартибини такомиллаштириш бўйича ўтказилган йиғилишда кўтарилган масалалар — Teletype\nЎзбекистон Республикаси Президенти Шавкат Мирзиёев иштирокида атроф-муҳитни асраш ва чиқиндиларни бошқариш тартибини такомиллаштириш бўйича ўтказилган йиғилишда кўтарилган масалалар\nМаиший чиқиндилар муаммосига алоҳида тўхталиб ўтилди. Чиқиндилар хажми йилдан-йилга ортиб бораётганлиги, ҳозирда уларнинг ҳажми йилига 7 миллион тоннадан зиёд эканлиги қайд этилди. Маиший чиқиндиларни қайта ишлаш соҳасида амалга оширилаётган ишлар талабга жавоб бермаслиги қайд этилди. Чиқиндилар\nнинг атиги 19 фоизи қайта ишланаётганлиги етарли эмаслиги айтиб ўтилди. Ушбу соҳага хусусий секторни жалб қилиш тизими қониқарсиз баҳоланди. Санитар тозалаш масалалари ҳам танқид остига олинди. Жойларда санитар хизматлар етарли даражада йўлга қўйилмаганлиги айтиб ўтилди. Маиший чиқиндилардан ташқари қурилиш чиқиндилари билан боғлиқ муаммолар ҳам ҳал этилмаганлиги, улар учун полигонлар мавжуд эмаслиги ҳақида сўз борди.\nМавжуд 221 та чиқинди полигониларини санитария-экология талабига жавоб бермаслиги танқид остига олинди. Зудлик билан полигонларни санитария-экологик ҳолатини яхшилаш ва уларни тартибга келтириш бўйича топшириқлар берилди. Чиқиндиларни қайта ишлаш бўйича қатъий топшириқлар берилди.


Самарқанд, Наманган ва Сурхондарё вилоятларида қуёш электр станциялари қурилади\n08:15 / 19.08.2015\nҚайта тикланувчи энергия манбаларидан кенг фойдаланиш мақсадида Ўзбекистоннинг Самарқанд, Наманган ва Сурхондарё вилоятларида ҳар бири 100 мегаваттни ташкил қилувчи қуёш электр станциялари қуриш кўзда тутилган.\nБу ҳақда “Ўзбекэнерго” АЖнинг электр тармоқларини эксплуатация қилиш боршқармаси бошлиғи ўринбосари Улуғбек Ҳакимов маълум қилди.\n“Бунда электр энергия ишлаб чиқариш йилига ўртача 350 миллионов кВт/соатгача етади ва 110 млн куб метр газ тежалади”, деб таъкидлайди Ҳакимов.\nАввалроқ Самарқанд вилоятида Марказий Осиёдаги биринчи қуёш фотоэлектр станциясини бунёд қилиш лойиҳаси доирасида ерни тайёрлаш бўйича ишлар ниҳоясига етгани маълум қилинган эди. Умумий қиймати 310 млн долларни ташкил қилувчи лойиҳанинг амалга оширилиши Осиё тараққиёт банкининг 110 млн миқдоридаги имтиёзли кредити ҳамда Ўзбекистон реконструкция ва тараққиёт банки маблағлари ҳисобига молиялаштирилади.\nУшбу лойиҳа доирасида “Ўзбекэнерго” АЖ Германиянинг GOPA International Energy Consultant GmbH, Suntrace GmbH ва Renewables Academy AG компаниялари билан лойиҳани амалга оширишда консалтинг хизматлари кўрсатиш бўйича шартнома тузди.\nОТБ экспертларининг баҳолашларича, бу станция Самарқанд вилоятини йилига 150 миллиард кВт/соат электр энергия билан таъминлайди, йилига 40 млн куб метр табиий газ тежаш, иссиқҳона газларининг атмосферага чиқарилишини йилига 200 минг тоннага камайтиришга имкон беради.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбекистон ҳудудида энг кучли зилзила 9 баллга тенг бўлиши мумкин\t23:55, 21 январь 2016\t1966 йилдаги зилзила баҳорда такрорланиши мумкинми? Барча мессенжерларда тарқалган шу каби миш-мишларга ойдинлик киритиш мақсадида Qalampir.uz нашри А. Г. Мавлонов номидаги Сейсмология институтининг “Регионал сейсмиклик ва сейсмикрайонлаштириш лабораторияси” мудири, профессор Турдиали Ортиқовга мурожаат қилди.\n— Тошкентда, 1860 ва 1880 йилда 6,4 ва 6,7 магнитудали зилзилалар содир бўлган. Ўшанда Тошкент зилзиласидан бир неча баробар кучлироқ силкинишлар кузатилган. Ундан кейин эса 1936 йилда кучли зилзила, 1966 йилда Тошкент зилзиласи, 1980 йилда Назарбек зилзиласи бўлди. 2008 йилнинг август ойида эски шаҳар майдони яқинида 6-7 баллик зилзила бўлиб ўтди. Бу каби зилзилалар бизнинг ҳудудимизни тектоник ҳаёти, яъни ер қобиғининг ҳаракатидан ҳосил бўлади. Такрорланиши ҳақидаги гап-сўзлар эса маълум қисқа статистика асосида айтилган маълумотлар, холос. Минг афсуски, уларни аниқ билиш имконияти чекланган. Яна бир жиҳати шундаки, бизнинг ҳудуддаги зилзилаларнинг энг кучлиси неча баллга тенг бўлади деган саволга аллақачон жавоб топилган. Ўзбекистон Республикаси ҳудудида энг кучли зилзила 9 баллга тенг бўлиши мумкин. Шунинг учун қурилиш жараёнларида сейсмик харитага алоҳида эътибор қаратилади.\nq\tГость\t09:53, 24 январь 2016 qachon\tШавкат Мирзиёев Теҳронда кўплаб инсонларнинг ҳалок бўлгани муносабати билан таъзия изҳор этди


Болалар, аёллар ва қариялар. Мингдан ортиқ афғонистонлик Тожикистонга қочиб ўтди | Qalampir.uz\nБолалар, аёллар ва қариялар. Мингдан ортиқ афғонистонлик Тожикистонга қочиб ўтди\nОлам\t07 Июль 15:46 13958\nМингдан ортиқ афғонистонликлар мамлакатнинг Бадахшон вилоятидан Тожикистоннинг Тоғли Бадахшон автоном вилоятига (ТБАВ) қочиб ўтди. Улар ҳозир хавфсиз ҳудудга жойлаштирилган. Бу ҳақда маҳаллий ОАВ ёзмоқда.\nТБАВ раҳбари матбуот котиби Ғолиб Ниятбековнинг айтишича, қочқинларнинг асосий қисмини аёллар, болалар ва қариялар ташкил этади. Хавфсизлик нуқтаи назаридан қочқинларнинг қаердалиги тўғрсида аниқ маълумот берилмаган.\nҚайд этилишича, нодавлат ташкилотлар афғон қочқинларини қабул қилгани учун Тожикистон ҳукуматига миннатдорлик билдирмоқда.\nТБАВ матбуот котибининг сўзларига кўра, вилоят раҳбари Ёдгор Файзовнинг Бирлашган Миллатлар Ташкилотининг Қочқинлар бўйича Олий комиссарининг Тожикистондаги ваколатхонаси, БМТ Хавфсизлик бюроси, БМТнинг Тожикистондаги доимий координатори офиси ва Оғахон хизмати вакиллари билан учрашув пайтида Тожикистон ҳукуматига миннатдорлик билдирилган.\n“Учрашув давомида минтақадаги кескин вазият, айниқса, иқтисодий ва хавфсизлик муаммолари ҳамда COVID-19 нинг иккинчи тўлқини пайдо бўлиши шароитида Афғонистондан қочқинларни қабул қилиш Тожикистоннинг инсоният олдидаги юксак жавобгарлиги тўғрисида сўзлайди”, дейилади хабарда.\nВилоят раҳбарининг қўшимча қилишича, ҳокимлик барча давлат идоралари, ривожланиш бўйича шериклар ҳамда аҳоли билан қочқинларни имкон борича озиқ-овқат, уй-жой ва тиббий хизмати билан таъминлаш бўйича иш олиб бормоқда.\nУчрашув давомида халқаро ташкилотлар вакиллари “ушбу эзгу ишда Тожикистонни қўллаб-қувватлашларини“ таъкидлаган.\nҚочқинлар айнан қачон чегарани кесиб ўтгани ҳақида хабар берилмаган, аммо бу катта эҳтимол билан 4-5 июль кунлари, Афғонистоннинг Бадахшон вилояти таркибидаги 6 туман “Толибон” назоратига ўтгач содир бўлган.\nХавфсизлик нуқтаи назаридан афғон қочқинларининг аниқ сони ҳали эълон қилинмади. Бунгача фақат ҳарбий қочқинлар ҳақида маълумот берилган эди. Қайд этиш керакки, жорий йилнинг 5 июль куни мингдан ортиқ Афғонистон ҳарбийлари “Толибон” жангариларининг ҳужуми сабаб қўшни Тожикистонга қочиб ўтди. Бундай воқеа аввал ҳам юз берган бўлиб, унда 130 дан ортиқ афғон ҳарбийлари Тожикистонга қочган эди.\nТБАВ раҳбари Ёдгор Файзов оғир кунда “қўшни Афғонистон Республикасини” қўллаб-қувватлаш ҳақида гапирган.\n“Албатта, агар уларга керак бўлса. Яъни, ҳар қандай ҳолатда, қийин пайтларда сиз қўшнингизни қўллаб-қувватлашингиз керак. Фуқаролар уруши пайтида бу одамлар бизнинг қочқинларни қабул қилдилар ва бугун биз уларга ёрдам берамиз”, дейди у.\nШу билан бирга, у вилоят 10 минггача афғон қочқинларини қабул қилиш имкониятига эга эканини таъкидлаган.\nЭслатиб ўтамиз, “Bloomberg” нашри АҚШ Тожикистон, Қозоғистон ва Ўзбекистондан америкаликларга ёрдам берган 9 минг афғонистонликка вақтинча бошпана беришни сўраётгани ҳақида ёзганди.\nАфғонистон Тожикистон “Толибон” Бадахшон\n20 Сентябрь 18:17 40243\n20 Сентябрь 13:55 37077\n19 Сентябрь 11:57 35853\n19 Сентябрь 18:13 33588\n18 Сентябрь 18:15 33425


"Сурхон" Бубанья устидан ФИФАга даъво юборди. Олдинроқ Бубанья "Сурхон" устидан арз қилганди / CHAMPIONAT.asia\n"Сурхон" Бубанья устидан ФИФАга даъво юборди. Олдинроқ Бубанья "Сурхон" устидан арз қилганди\n09 ноя 2020 12:33\nТеглар : Владимир БубаньяСурхон\n"Сурхон" ва легионер футболчи Владимир Бубанья иши давом этади.\n45 кун ичида футболчи олдидаги қарзларини тўлаб бермаса, Сурхон футбол клуби учун 3 та трансфер ойнаси ёпилиши мумкинлиги ҳақида ёзгандик. Мазкур огоҳлантиришга жавобан Сурхон ўз даъвосини киритди.\nДаъвода қайд этилишича, "Сурхон" эмас, аксинча, Бубанья клубдан қарздор бўлиб қолган. "Сурхон" мана шу суммаларни футболчи тезроқ қайтариб беришини ФИФАдан сўрамоқда.\nМаълум бўлишича, клуб бухгалтерияси Бубанья учун тўланган ойлик-маошлардан солиқ ушлаб қолмаган ва унга кўпроқ пул бериб юборган. Таҳминимизча, ФИФА бу каби ишларда ҳеч қачон клуб ёни бўлмайди, чунки бухгалтериядаги муаммолар клубники, футболчиники эмас.\nШунингдек, футболчиларнинг клубдан қарздор бўлиб қолишлари масаласига ҳозирча иккинчи марта дуч келяпмиз. Яқин-яқингача футболчилар Андижон футбол клубидан қарздор бўлиб қолишарди. Нормал фаолият олиб борадиган ташкилотларда одатда бундай бўлмайди", - деб ёзади Диёр Имомхўжаев телеграмдаги ўз каналида.


Ўзбекистон-Туркия ҳамкорлик кенгаши Анқарада йиғилди. Мирзиёев Эрдўғанни Тошкентга таклиф қилди\nЎзбекистон 22:28 / 19.02.2020 8898\nЙиғилиш аввалида Туркия Республикаси Президенти Ражаб Тоййиб Эрдоған Ўзбекистон раҳбарини ташрифи билан қутлаб, икки мамлакат парламентлари, давлат идоралари ва ишбилармон доиралари ўртасидаги алоқалар мустаҳкамланиб бораётганидан мамнунлигини билдирди.\nЭрдўған, шунингдек, Ўзбекистон билан қўшма лойиҳаларни ҳар томонлама қўллаб-қувватлашини таъкидлади.\nЎзбекистон Республикаси Президенти Шавкат Мирзиёев делегацияга кўрсатилаётган меҳмондўстлик ва чексиз ҳурмат учун Туркия раҳбари ва халқига ташаккур изҳор этди.\n«Бу учрашув – стратегик шериклигимиз юксак босқичга кўтарилганининг яққол ифодасидир. Мамлакатларимиз ўртасида ўзаро товар айирбошлаш ҳажмини яқин йилларда беш миллиард долларга етказишга қаратилган устувор вазифаларни бажаришда ҳам ушбу кенгаш, албатта, муҳим замин бўлади.\nБиз бугунги йиғилиш натижаларини мустаҳкамлаб, келгуси йили бўлиб ўтадиган учрашувнинг кун тартиби ва ҳамкорлигимизнинг асосий йўналишлари ҳақида ҳозирдан ўйлашимиз мақсадга мувофиқдир», деди Шавкат Мирзиёев.\nМузокараларда мамлакатларимиз ҳамкорлигига оид барча масалалар ва уларнинг ечимлари, истиқболдаги асосий вазифалар ҳамда қўшма лойиҳалар келишиб олинди.\nШавкат Мирзиёев Стратегик ҳамкорлик кенгашининг навбатдаги йиғилишини ўтказиш учун Ражаб Тоййиб Эрдўғанни Ўзбекистонга таклиф қилди.\nКенгашнинг биринчи йиғилиши якунлари бўйича қўшма баёнот ва икки томонлама ҳужжатлар имзоланди. Шунингдек, учрашувлар якуни бўйича журналистлар учун брифинг ўтказилди.\nСтратегик ҳамкорлик кенгаши\nМаълумот учун, олий даражадаги Ўзбекистон–Туркия стратегик ҳамкорлик кенгаши – икки томонлама муносабатлар тарихида янги мулоқот форматидир. У 2018 йили давлат раҳбарларининг Қўшма баёнотига мувофиқ тузилган.\nТовар айирбошлаш ҳажми 3 йилда 2 баробардан кўпроққа ортди\nЎзбекистон билан Туркия ҳамкорлиги, айниқса, охирги уч йилда анча жонланди. Шавкат Мирзиёевнинг 2017 йил октябрда Туркияга ҳамда Режаб Тоййиб Эрдўғаннинг 2018 йил апрелда Ўзбекистонга давлат ташрифлари ўзаро сиёсий ишончни мустаҳкамлаб, самарали ҳамкорликка йўл очди.\n2016 йилда ўзаро товар айирбошлаш ҳажми салкам 1,2 миллиард АҚШ доллари бўлган бўлса, 2019 йилда бу кўрсаткич 2,5 миллиард доллардан ошди.\nБугунги кунда Ўзбекистонда Туркия инвестицияси иштирокида 1300дан зиёд корхона фаолият юритмоқда. 500 миллион долларлик инвестиция лойиҳалари амалга ошириляпти.\nЭслатиб ўтамиз, куннинг биринчи ярмида Туркия президенти саройида Ўзбекистон президентини расмий кутиб олиш маросими бўлиб ўтган, шундан сўнг давлат раҳбарларининг тор доирадаги учрашуви ўтказилган эди.\nЭрдўған билан учрашувда Туркия орқали Европага мультимодал халқаро ташувларни йўлга қўйиш муҳокама қилинди\nНорвегиялик чанғичилар 37 йиллик жаҳон рекордини янгилашди


Рамзан Қодиров Путинни "умрбод президент" бўлишини таклиф қилди\nРамзан Қодиров Владимир Путинни Россиянинг "умрбод президент"и бўлишини таклиф қилди. Республика раҳбарияти иштирокидаги мажлис акс этган видео ижтимоий тармоқларда тарқалди. Унда Қодиров Россия президенти ҳақида гапиради: "Ким унинг ўрнини боса олади? Жаҳон миқёсида бу каби сиёсий етакчи йўқ".\nҚодировнинг айтишича, Чеченистон Путин даврида гуллаб-яшнади: "Биз бугун Россия Федерацияси дея аталмиш ҳуқуқий давлатда яшаяпмиз". Видео якунида Чеченистон раҳбари республика халқини "сайловларга келишга ва овоз беришга" чақиради – бу борада Россия Конституциясига киритилиши кутилаётган ўзгартишлар учун овоз бериш назарда тутилмоқда.\nОвоз бериш 1 июл куни якунланади, бироқ Чеченистонда овоз берувчилар сони, расмий маълумотларга кўра, 75 фоиздан ошиб кетди – бу Россиядаги энг юқори кўрсаткичдир (Россия бўйлаб 30 июн эрталабки маълумот бўйича бу кўрсаткич 45 фоизни ташкил қилди).\nАввалги сайловларда Чеченистонда овоз берувчилар сони 90 фоиздан ошиб кетарди. Сайлов участкаларида мустақил кузатувчилар деярли йўқ эди, мухолифат вакиллари республикадаги овоз бериш натижаларига ишонишмайди.\n2018 йилги президентлик сайловлари арафасида Қодиров чиқиш қилар экан Путин Россияни "умрбод бошқариши керак"лигини айтган эди.\nОвоз беришга тақдим қилинган Конституцияга киритилиши кутилаётган ўзгаритишлардан бири Путиннинг бошқарув муддатини нолдан бошлаш таклиф қилинмоқда – агар бу ўзгариш қабул қилингудек бўлса, амалдаги президент бу лавозимни, агар сайланса, яна икки муддат- 2036 йилга қадар эгаллаши мумкин (бу вақтда Путин 84 ёшда бўлади).\nПутиннинг матбуот котиби Дмитрий Песков баёнот бериб, умрбод президент лавозими Россия Конституциясида кўзда тутилмаганини айтди.\nАвторитар режим бошқарувидаги айрим мамлакатларнинг раҳбарлари умрбод президент дея эълон қилинган эди, масалан улар орасида Иосип Броз Тито (Югославия) ва Сапармурат Ниязов (Туркманистон) бор. КХДР етакчиси Ким Чен Ир вафотидан кейин Шимолий Кореянинг "мангу президенти" дея эълон қилинган – шу сабабли КХДРда ҳеч ким президент лавозимини эгаллай олмайди.


Юрагимда сақлаганларим: Овсиннинг туҳмати\nДобавлено: 03.10.2016, 10:15\nМастура ўйлаб-ўйлаб эри яхши кўрадиган таом — мошкичирига уннади. Отасига тортган фарзандлари ҳам бу овқатни яхши кўради. Инжилмай ейди. Яна гўшт ҳам тежалади. У чақалоқнинг муштидек этни тузга белаб, бир ҳафтадан буён асрайди. Эртага қизчасининг туғилган куни. Гўштсиз палов — сочсиз куёвдек гап. Шу сақлаб юрган бир парча гўштни солса, куёв тўранинг сочидек бўлиб пиширган ошига кўрқ беради-да.\nМастура нималиги туз орасида зўрға билинаётган, қота бошлаган гўштни қайта ушлаб, ҳидлаб-ҳидлаб тағин юпқа матога ўради-да, ошхонанинг дераза ва эшиги орасига — елвизакли ерига осди.\n— Жуда яхши турибди. Ҳид-пиди йўқ, — деб қўйди қилган ишидан қўнгли тўлиб.\nШу пайт пешасидан оқаётган реза-реза терни артганча эри Комил кириб келди. Дераза ёнида турган, ўзи ясаган тахта стулчага ўтираркан, хотинига деди:\n— Бир коса сув узат. Шунчалик ҳам иссиқ бўладими? Туш чоғи юрсанг, дўзахдан фарқи йўғ-а!\n— Вақтли қайтибсизми? Чопиб бўлдиларингизми?\n— Қанчагина помидор бор... Худога шукр, айтган ҳашарчиларимнинг ҳаммаси келди. Тушгача ярмини чопдик, тушдан сўнг қолганини... Ҳамма тушгача учта, тушдан кейин учта жўякни чопиқ қилди. Овсининг эса тўрттадан. Қойил қоламан, шу келинга... — ҳайрат билан гапирди Комил.\n— Чала-чулпа чопиб ўзини кўрсатгандир-да! — юзи буришди Мастуранинг. — Уйда ҳам бўзчисининг мокисидек у ёқдан бу ёққа югуриб юради-ку!\n— Атай қарадим, чала эмас. Чуқур-чуқур урган кетмонни. Ўтлар ҳам илдизи билан чопилган. Ўзи чаққон...\n— Ҳмм... — деб қўйди Мастура энсасини қотириб.\nКелин бўлиб тушганидаёқ овсини унга ёқмади, ёқмади-да! Бир нимани “Билмайман”, демайди, “Қилолмайман”, деймайди. “Балонинг ўқини топиб кел”, десангиз ҳам иложини қилади. Уйнинг юмуши етмагандек қишлоқда экин-текин қилган кишиларга ёрдамлашиб, уйга ҳали помидор, ҳали картошка, ҳали олма олиб келади. Рўзғорини бутлайди.\n— Келин қилишда энди адашмадим. Мунирани уддабуронликка қулоғидан ушлаб, ботириб олишгандек пишиқ. Сизга ўхшаб, ундан “Уни қилдингизми, буни қилдингизми?” деб сўраб ўтирмайман. Ўзидан билиб қилиб кетаверади. Айрим вақтлар “Бу ишни қай пайт қилди экан”, деб ўзим ҳам ҳайрон қоламан, — мақтайди қайнонаси.\nБу гапларни Мастура “Сен бундай қила олмасдинг!” дегандек эшитади. Овсинини ёмон кўради. Аввал бошданоқ ёмон кўрган. Сабаби, қайнукасига фотиҳа қилган чоғларидаёқ, Комил уни мақтаб келганди.\n— Бугун трактор гаплашгани қўшни қишлоққа боргандим-ку. Янги келинимизнинг қўшниси экан, тракторчи. Гаплашиб турсам, бўлажак келинимиз келиб қолди. Мен танирмидим де. Тракторчи шипшиди. Яхшилаб қараб олдим. Бирам чиройли, бирам нозик. Сочлари узу-у-ун. Укам ҳам чертиб-чертиб танлабди-да! Кўрсанг, ўзинг ҳам тан берасан. Ишқилиб, бахтли бўлишсин, дедим хурсанд бўлиб... — эрининг чин дилдан мақтаганини кўриб Мастуранинг ичи куйди. Рашки келди. Аммо сир бой бермади.\nТўй куни ҳам ҳамманинг оғзидан бол томди, келинни кўриб. Кўпчилик Мастура билан қиёслаб жиғига ҳам тегди.\n— Хафа бўлманг-у, келинингизнинг ёнида турманг. Онасига ўхшаб қоласиз. Ҳеч ким орангиздаги фарқни уч-тўрт ёш демайди... Сиз ўзингизни ташлаб юборгансиз... — деди қўшни қиз у билан ҳазиллашган бўлиб. — Энди парҳез қилинг, ўзингизга қаранг...\nМастура бу гапдан янада асабийлашди. Овсинига нисбатан юрагида адоват пайдо бўлди: “Ҳар тўкисда бир айб — миси чиқади ҳали. Кўрамиз!”\nУ ўйлагандек бўлмади. Қўл-оёғи чаққон, очиққина бўлган Мунира ҳамманинг кўнглидан жой олди. Энди одамлар “Икки овсин — икки олам”, деб куладиган бўлди. Шунча гапни ютиб юргани етмагандек, бугун эри ҳам мақтаб ўтирибди мана.\n— Шунақа жойда ўзини кўрсатади-ку, у. Айтмасангиз ҳам борибдими? Ҳали бирга кирмаган боласи ҳам кўзига кўринмаган-да! Нима бўлса ҳам, одамларнинг кўзига яхши кўринса... — минғирлади Мастура.\n— Ойим юборибди! “Эртага қишга банка ёпаман десангиз, помидорингиз беминнат бўлади. Болангизга қараб тураман, ёрдамлашиб келинг”, дебди. “Кечки овқатга улгурай”, деб дам ҳам олмади, — яна мақташга давом этди Комил. — Бошқалар бир-бири билан ҳазиллашиб, дам олиб ишлади. Келин лекин орқа-олдига қарамади... Кўнглида кири йўқ. Ҳамма ишни чин дилдан қилади. Шу феълини яхши кўраман!\nМастура эрининг “Яхши кўраман!” деган гапидан кейин баттар ёнгандек бўлди. Аламини ичига сиғдира олмади:\n— Ҳар борганингизда кўзини сузиб, қошини қоқиб гапирганидан кейин яхши кўрасиз-да! Укамнинг хотини ҳам демай мақтайсиз! Орангизда бир гап бордирки, оғзингиздан тушмайди, ўша!\nКомилнинг аввалига қошлари чимирилиб, кўзлари қисилди. Сўнг Мастуранинг юзига бир шапалоқ тортганини ўзи ҳам билмай қолди.\n— Оғзингга қараб гапир! У укамнинг хотини! Келиним бўлади! Бир айтдинг, бошқа тилингга олма! Нақ, бошингни узиб ташлайман!\n“Шу мегажинни ҳайдатмасамми?” кўзёшларини артаркан дилига тугди Мастура.\nМунира қайнонаси айтган гапни эшитиб, қулоқларига ишонмади. Тушиммасмикан, дегандек кўзларини очиб юмди. Қайнонаси алам билан сўзлаётган бўлса-да, аллақандай сохталик ва иккиланиш юзларида зоҳир эди. Шунданми, ўзига нисбатан айтилган даҳшатли туҳматни у қадар ваҳима билан қабул қилмади. Чунки у бунақа иш қилмаган, ўзи ҳам, виждони ҳам пок.\nУнинг қилт этмай туриши қайнонасининг янада жаҳлини чиқарди:\n— Шунақа без бўлиб кетганман, денг. Гапим тикан кирганчалик таъсир қилмади-я! Аслида бу гапдан кейин одам ўзини ўлдириш керак...\n— Ойи, ўйлаб гапиряпсизми? Қаердан олдингиз бу гапни. Сиз айтаётган одамни мен танимайман, ҳам... Ким ўзи у?\n— Ким бўларди? Арслон қассобда! Катта кўчада сочингни кафтига олиб силабди-ку! Ким билсин, кўздан панада нималар қилмайди, у! Кўзи ўйнаб, нечта аёл билан гап бўлган! — бақирди қайнонаси.\n— Қачон? — ҳайрат билан деди Мунира.\n— Анув куни. Онангизникидан келаётганингизда. Менга яхши кўриниш учун онангизникидан бир челак олхўри кўтариб келдингиз. Аслида у Арслон қассоб билан гаплашишингиз учун баҳона бўлган! — Мастуранинг тусмолларини ҳақиқатга айлантириб гапирди қайнона.\nШу пайтгача эшитганларига ишонолмай турган келин, энди жим тура олмади:\n— Ойи, мен сиз айтаётган одамни танимайман. Қўлимда неварангиз борлиги учун челакни кўтаришиб келди. Уйнинг рўпарасига келганимизда, қўлидан челакни олаётгандим, сочим енгидаги тугмага илашиб қолди. Шуни кўргандир, янгам...\n— Ана! Худди шу гапни айтганди Мастура ҳам. “Сизни шунақа деб алдаши мумкин. Лекин қассоб бошқача гапирди. Сочини силади ҳам. Келин бўлса нозланиб кулди. Ер ёрилмади, кирмадим. Қўшнилар ҳам кўришди”, деди... Мана айтганини гапиряпсан, сен ҳам...\n— Ойи! Оғзингизга қараб гапиринг! Шунча бирга яшаб мени билмадингизми? Уялмайсизми, ўз келинингиз ҳақида шундай дегани! Мен шунақа бузуққа ўхшайманми? Ўйлаб кўрмадингизми?\nИлгари Мунирадан сира бунақа аччиқ гап эшитмаган қайнона ғазаб отига минди. Уларнинг жанжали устида Муниранинг эри келиб қолди.\n— Хотининг катта кўчада узун сочларини Арслон қассобга силатиб юрганмиш! Одамлар кўрибди. Ҳозир эшитиб келдим. Ер ёрилмади, ерга кирмадим. Ҳамманинг кўз ўнгида шунақа қилса, панада нима қилиб юрган бўлар! — бақирди қайнона.\nОнасининг гапига ишонган ўғил хотинининг юзига нафрат ва ёввойи куч билан тарсаки тортди. Мунира гуё учиб кетди. Гурс этиб икки қадам нарига, ерга қулади. Юзини ушлаб, даҳшат акс этган кўзларини эрига тикди. Бироз вақт ўтгач, аввал силкинди, сўнг эзилиб йиғлай бошлади. Оҳиста ўрнидан турмоқчи эди, эри келиб, қорни аралаш тепди:\n— Келиб-келиб мени Арслон қассобга алмашдингми?..\nРоса калтак еган Мунира, йиғи ва зарбдан қизариб кетган юзини силаркан, ўрнидан зўрға турди.\n— Юринг! Янгамнинг ёнига борамиз. Юринг! — деди нафрат билан. — Исботлаб берсин!\n— Нима гап? — шу пайт кўчанинг нариги томонида, икки уй нарида турувчи Комил шовқинни эшитиб югургилаб етиб келди. Ортида ҳаллослаганча келган Мастура ҳам бор.\nВоқеа бунчалик бўлиб кетишини билмаган қайнона ялт этиб Мастурага қаради: — Мана, ўзи келди. Йўқ жойдан овсинини гапириб, мени гижгижлаган шу. Мастура, овсинингизнинг сочи тугмага илиниб қолган экан-ку! Бутун маҳаллага шарманда қилдингиз, бизни...\n— Нима? — овсинининг аҳволини, қайнонасининг ўзгарганини кўриб қўрқиб қолди Мастура.\n— Нима бўлди? Нима қилдинг? — тутақиб кетди Комил.\n— Тунов куни... Арслон қассоб... келиннинг қўлига челакни бераётиб... сочини силади...\n— Ўв, аҳмоқ! Нималар деяпсан? Менам кўрдим-ку! Сочи илиниб қолди. Кейин қассоб тугмадан сочни чиқарди-ю, кетди. Келин уйга кирди... Ўйлаб гапирсанг, ўласанми, товуқмия! — Мастуранинг бошига нуқиди Комил. — Қара, келиннинг аҳволини! Худодан қўрқмайсанми, туҳмат қилгани...\nМунира ортиқ чидолмади. Хўрлиги келиб, йиғлаганча уйга кирди-ю, боласини олиб чиқиб, кўча томонга кета бошлади. Шошқалоқликнинг ортидан қўли югуриклик қилиб айбдор бўлган эр бир оғиз “Тўхта!” дейишга уялди. Қайнонанинг ҳам боши хам. Ноҳақлик уларнинг барчасига тушов бўлди. Бир қадам бўлса-да, Мунира томон юра олишмади. Мунира эса орқа-олдига қарамай йиғлаганча кетарди...


“Давр қизлари”да ким биринчи? Қорақалпоқ давлат университетда “Давр қизлари” танлови ўтказилди – Kar24.uz\n“Давр қизлари”да ким биринчи? Қорақалпоқ давлат университетда “Давр қизлари” танлови ўтказилди\nУнда 9 та факультетнинг энг сара қизларидан иборат жамоалар қатнашди. 4 босқичдан иборат танлов баҳсларга бой ўтди. “Саломлашиш”, “сардорлар беллашуви”, “Саҳна кўриниши”, “Йигитлардан қизларга табрик” шартлари бўйича ўз куч ва имкониятларини синовдан ўтказди.\nШартлар натижалари ва энг намунали университет қизлари формаси билан юқори балл тўплаган Қорақалпоқ филологияси факультетининг “Қирқ қизнинг издошлари” жамоаси мутлоқ ғолиб, деб топилди. Ғолибларга диплом ва совғалар топширилди.\nPrevious Қорақалпоғистонга португалиялик профессор Педро Жосе Аррифано Тадеу келади\nNext Петербургдаги Метрода пичоқбозлик


Қозоғистонда карантин яна икки ҳафтага узайтирилади – Газета.uz\n29 июл 2020, 12:42 Коронавирус Жаҳон\nҚозоғистон президенти Қосим-Жомарт Токаев Давлат комиссиясига Қозоғистонда карантин тадбирларини яна икки ҳафтага узайтиришни ва кейинчалик босқичма-босқич юмшатишни буюрди, дея хабар берди президент матбуот хизмати.\nҚарор «июль ойида жорий этилган ва Қозоғистон ва қўшни давлатлардаги эпидемиологик вазиятнинг мураккаблашишини ҳисобга олган ҳолда, чеклов чора-тадбирларининг ижобий таъсирини янада кучайтириш» мақсадида қабул қилинган.\n5 июль куни Қозоғистонда қаттиқ карантин режими жорий этилди. Дастлаб у икки ҳафтага мўлжалланган эди, аммо кейин ой охирига қадар узайтирилди. Қозоғистон ҳукумати мамлакатда коронавирус тарқалишининг кўпайиши муносабати билан чеклов чораларини бошлади.\nАқорда маълумотларига кўра, 5 июлдан бери мамлакатда COVID-19 бўйича рўйхатга олинган ҳолатлар 29 фоизга камайган. Касалланганларнинг сони кунига 1500−1600 киши даражасидаги кўрсаткичда барқарорлашди. Касалхоналарнинг тўлганлик даражаси 43% га, шу жумладан реанимация бўлимлари 27% га камайди, тез ёрдам чақирувлари камайди.\n29 июль ҳолатига кўра, Қозоғистонда 86,1 мингта коронавирус ҳолатлари аниқланди, 56,6 минг киши тузалди, 793 киши вафот этди.


Клинтон АҚШ президенти этиб сайланиши сўралган петиция рекорд имзо тўплади » Daxshat.Info - Biz bilan yanada ZAVQLI ! I Tas-ix\n4,6 млндан кўпроқ одам Change.org сайтида АҚШ вакил сайловчиларини Хиллари Клинтонга овоз беришга чақирувчи электрон петицияни имзолади. Шу тариқа, Change.org’нинг максимал тўпланган имзолар бўйича рекорди янгиланди.\n"Хиллари овозлар бўйича ютди. Трамп ғалабасининг ягона сабаби – вакил сайловчилар ҳайъати. Бироқ ҳайъат Оқ уйни исталган номзодлардан бирига бериши мумкин. Биз демократия тантана қилиши учун энг кам демократик институтни қўлласак нима бўлибди?", деб айтмоқдалар петиция муаллифлари.\nУшбу сайт 9 йилдан бери мавжуд ва унинг ёрдамида ўнлаб давлатларда минглаб петициялар яратилган. Миллионлаб одамлар унда ўз фикрларини билдириб имзолар қолдиришади.\nАҚШда Трампнинг ғалабаси кўпчиликни ҳайратлантирди. Миллиардер Клинтонга берилган 232 нафар вакил сайловчилар овозига қарши 306 овоз билан ғалаба қилди.\nНазарий жиҳатдан Клинтонда ҳали ғалаба қилишга имконият бор. 19 декабрда вакил сайловчилар ҳайъати овоз беради. Агар улар ўзлари қарашли бўлган штатлар қарор қилгандек овоз берсалар, унда ғалаба Трампда қолади.\nБироқ Трампни танлаган 14 штатда агар вакил сайловчилар Клинтонга овоз беришга қарор қилсалар, уларга қарши ҳеч қандай ҳуқуқий жазо кўзда тутилмаган. Шу тариқа бу 14 штатдан 149 сайловчи Change.org’даги петицияга амал қилиб, кўрсатмага қарамасдан Клинтонга овоз берсалар, унда Клинтон президент бўлади.\nАҚШ тарихида 157 нафар шундай фикрини ўзгартирган сайловчилар бўлган (улардан 71 нафари номзодлардан бири вафоти туфайли ўз овозларини ўзгартирганлар), бироқ улар президент сайловлари натижасига бирор марта таъсир қилиша олмаган.


Халқаро янгиликлар, 16 июн 2019\nЭрон президенти: Теҳрон 2015 йилги ядровий келишувга тўлиқ амал қилишни тўхтатади\nЭрон президенти Ҳасан Руҳоний Теҳрон ядровий дастури бўйича эришилган келишувни имзолаган давлатлар “ижобий ишорат” бермаса, Эрон ўз мажбуриятларини бажаришни тўхтатишини таъкидлади.\n15 июнь куни Душанбеда бўлиб ўтган Осиё етакчилари саммитида сўзлаган Руҳоний Эрон 2015 йилда имзоланган келишув асосида ўз бўйнига олган айрим мажбуриятларни бажаришни тўхтатишга қарор қилганини маълум қилди.\nПрезидент Эрон айнан қайси мажбуриятларини бажаришни тўхтатишини ёки Теҳрон имзолаган давлатлардан айнан қандай сигнал кутаётганини очиқламади.\nМай ойида АҚШнинг келишувдан чиқиб, Теҳронга қарши санкцияларни қайта жорий қилганига жавобан Эрон келишув шартларига тўлиқ амал қилишни тўхтатган эди.\n- Табиийки, Эрон келишувга бир тарафлама амал қилишда давом эта олмайди, - деди Руҳоний.\nПрезидент Эрон келишувнинг айрим шартларини бажаришда давом этаётгани, Теҳрон қарорига АҚШ президент Дональд Трамп келишувдан чиқиб, “ноқонуний ва асоссиз” санкцияларни жорий қилгани сабаб бўлганини таъкидлади.\nУкраина президенти Владимир Зеленский 15 июнь куни Мариуполь шаҳрининг россияпараст айирмачилардан озод этилгани беш йиллигига бағишланган тадбирларда иштирок этди.\nАзов денгизи соҳилидаги Мариуполь шаҳри айирмачилар ва Киев кучлари билан тўқнашув бораётган уруш зонасидан атиги 20 км нарида жойлашган.\nУкраина шарқидаги тўқнашувларда 2014 йилнинг апрелидан бери 13 мингдан ошиқ одам ҳалок бўлди.\nЗеленский Мариуполда қўшма ҳарбий машқларни кузатди ҳамда миналарни зарарсизлантириш маркази очилишида қатнашди.\nПрезидент айирмачилар бошқарувидаги Луганск ва Донецк вилоятларини ўз ичига олувчи Донбасс ҳудуди ҳақида:\n- Энди бор эътиборимизни Донбассга қаратишимиз керак. Бу бизнинг еримиз, бизнинг ҳудудимиз ва нариги тарафда вақтинча оккупациядаги ҳудудлардаги одамлар бу тарафда Украина гуллаб-яшнаётганини кўришларини истаймиз, - деди.\nБМТ Бош котиби Уммон бўғозида танкерларга қилинган ҳужум юзасидан мустақил тергов ўтказишга чақирди\nБМТ Бош котиби Антониу Гутерриш Уммон бўғозида 13 июн куни иккита танкерга қилинган ҳужумни қоралади.\nГутерриш жума куни журналистлар саволларига жавоб берар экан, ҳужум юзасидан мустақил тергов ўтказишни таклиф қилди.\nАраб лигаси давлатлари раҳбари Аҳмад Абул Гейт Эронни ўз сиёсий йўналишини ўзгартиришга чақирди.\nАбул Гейтнинг баёноти АҚШ ҳужумда Эронни айблаб чиқиши ортидан янгради.\nАҚШ президенти Доналд Трамп жума куни бўғозда иккита танкерга қилинган ҳужумда Эронни айблаган эди.\nЎз навбатида Теҳрон ҳужумга алоқаси йўқлигини билдирган.\nУммон бўғозидан дунёда истеъмол қилинадиган нефтнинг 20 фоизи олиб ўтилади.\nРоссияда Украина ва Қўшма Штатларни душман деб билувчилар сони озайди\nАҚШ ва Украина байроқлари\nЯнги сўровга кўра, Украина ва Қўшма Штатларни душман деб билувчи россияликлар сони озайган, чунки улар ўз эътиборларини кўпроқ тобора ортиб бораётган ички муаммоларга қаратаётган экан.\nМустақил "Левада" ташкилоти ўтказган сўровга кўра, Қўшма Штатларни душман деб билувчи россияликлар сони ўтган йили 78 фоиз бўлса, бу йил 67 фоизга тушиб кетган.\nУкраинани ғаним давлат деб билувчилар сони эса 49 фоиздан 40 фоизга озайган.\nМосква 2014 йилда Қримни аннексия қилиб олиши ва сўнгра Украина шарқидаги бўлгинчиларни дастаклай бошлаши ортидан Россиянинг Украина ва Қўшма Штатлар билан бўлган муносабатлари ёмонлашди.\nСўнгра Қўшма Штатлар Россияга қарши санкциялар киритди.\nУшбу молиявий ва иқтисодий санкциялар беш йилдан буён Россия иқтисодиётининг ўсишига тўсиқ бўлиб келмоқда.\nЎтган ойларда Россиянинг турли минтақаларида ойликлар ва пенсиялар масаласида бир неча бор намойишлар бўлиб ўтди.\n"Ислом давлати" Душанбе қамоқхонасидаги қуролли исён учун масъулиятни ўзи зиммасига олди\n"Ислом давлати" (ИД) экстремист гуруҳи Душанбе шаҳридаги қамоқхонада содир этилган қуролли исён учун масъулиятни ўз зиммасига олди.\n20 май куни қаттиқ тартибдаги қамоқхонада исёнда 32 одам ҳалок бўлганди.\n14 июнь куни ИД ўзининг "Ал-Набаа" номли веб саҳифасида Душанбе шарқидаги қамоқхонага ҳужумни "халифалик аскарлари" амалга оширганини билдирди.\nАммо ИД веб сайти ўз баёнотига исбот тақдим этгани йўқ.\nЎтган ой Тожикистон Ички ишлар вазирлиги ўлдирилган 32 нафардан 17 нафари ИД экстремист гуруҳи аъзолари бўлганини айтган эди.\nЯнги Зеландияда мусулмонларни отиб ўлдирганликда гумонланаётган шахс айбловни тан олмади\nАвстралия фуқароси Брентон Таррант.\nЯнги Зеландиянинг Крайстчёрч шаҳридаги масжидга ҳужум қилгани айтилаётган Австралия фуқароси Брентон Таррант ўзига билдирилган айбловни тан олишдан бош тортди.\nNew Zealand Herald газетасининг хабар беришича, судда бу ҳақда Таррантнинг адвокатлари маълум қилганлар.\nТаррантнинг ўзи эса қаттиқ режимли қамоқхонадан туриб суд билан видеомулоқотда бўлган. Газетанинг ёзишича, Таррант судда бўлаётган воқеаларни кинояли тиржайиш билан кузатган.\nТаррантга нисбатан тўлақонли суд жараёни 2020 йилнинг май ойида бошланади.\n28 ёшли Брентон Таррант террорчиликда, 51 одамни ўлдирганликда ва 40 одамни ўлдиришга қасд қилганликда айбланмоқда.\n15 март куни Крайстчерч шаҳрида оқ танли ирқчи иккита масжидга қилган ҳужум оқибатида 50 киши қурбон бўлган ва 40 дан ошиқ одам жароҳат олган эди.\nҲужумни амалга оширишда айбланиб 28 ёшли австралиялик Брентон Таррант қўлга олинган. У жума намоз вақтида “Ал-Нур” масжидига бостириб кириб, намозга келган мусулмонларни ўққа тутган. Кейин ҳужумчи Линвуд масжидига бориб, у ердаги мусулмонларни ҳам отган.\nОзарбайжонда журналист давлатга хиёнатда айбланиб қамоққа олинди\nОзарбайжондаги қамоқхоналардан бири.\nОзарбайжонда журналист Полад Асланов давлатга хиёнатда айбланиб қамоққа олинди. Бу ҳақда 13 июнь куни Давлат хафсизлик хизмати маълум қилди.\nАсланов xeberman.com ва press-az.com ахборот сайтларининг таъсисчиси ва бош муҳаррири ҳисобланади.\nРасмий маълумотга қараганда, тергов Асланов хориж сафарларида чет эл махсус хизматлари вакиллари билан махфий равишда учрашганини ва улардан хизмати учун ҳақ олганини иддао қилмоқда.\nОзарбайжон махсус хизматига кўра, Асланов хориж давлатлари махсус хизматлари вакиллари билан бошқа журналистларни ҳам таништирган.\nҲуқуқ фаоллари Озарбайжонда ҳукумат журналистларни турли баҳоналар билан таъқиб қилиб келаётганини айтадилар.\n“Чегара билмас мухбирлар” халқаро ташкилотининг 2019 йил учун эълон қилинган рейтингида Озарбайжон сўз эркинлиги бўйича жаҳондаги 180 давлат орасида 166-ўринда туради. 2018 йилда Озарбайжон мазкур рейтингда 163-ўринда эди.\nБишкекда ШҲТ саммити бошланмоқда\nШҲТга аъзо давлатлар байроқлари.\nБугун -14 юнь куни Қирғизистон пойтахти Бишкекда Шанхай ҳамкорлик ташкилотининг XIX саммити бўлиб ўтади.\nУнда иштирок этиш учун ташкилотга аъзо бўлган Хитой, Қозоғистон, Россия, Ўзбекистон, Ҳиндистон, Покистон ва Тожикистон президентлари Бишкекка келдилар.\nБундан ташқари саммитда ШҲТда кузатувчи мақомига эга бўлган Афғонистон, Беларус, Эрон ва Монголия раҳбарлари ҳам қатнашади.\n13 июнда Бишкекка келган Ўзбекистон Президенти Шавкат Мирзиёев Қирғизистон Президенти Сўўрўнбай Жээнбеков билан учрашди.\nШавкат Мирзиёев Афғонистон Президенти Ашраф Ғани билан музокара ўтказди.\nМирзиёев БМТ Бош котибининг сиёсий масалалар бўйича ўринбосари Розмари ДиКарло хоним билан ҳам учрашди.\nСаммитда ШҲТга аъзо мамлакатлар ўртасида сиёсат, иқтисодиёт, транспорт-коммуникация, хавфсизлик ва бошқа соҳалардаги ҳамкорликни ривожлантириш масалалари муҳокама қилинади, халқаро ва минтақавий аҳамиятга эга долзарб масалалар юзасидан фикр алмашилади.\nЖурналист Иван Голунов иши бўйича икки генерал ишдан олинди\nЖурналист Иван Голунов 11 июнь куни озод қилинган.\nРоссия президенти Владимир Путин “Медуза” нашрининг журналисти Иван Голунов билан боғлиқ воқеа ортидан Ички ишлар вазирлигининг икки генералини ишдан бўшатди.\nМосква Ички ишлар вазирлигининг Ғарбий маъмурий округи бошқармаси бошлиғи генерал Андрей Пучков ва Ички ишлар Бош бошқармаси наркотикларни назорат қилиш бўлими бошлиғи генерал Юрий Девяткинни лавозимидан озод қилиш таклифини Путинга Ички ишлар вазири Владимир Колокольцев киритган.\nПутин Молдованинг Россияга хайрихоҳ президентини қўллашда давом этади\nИгорь Додон Владимир Путин билан.\nРоссия президенти Владимир Путин Мир телеканалига берган интевьюси давомида Молдованинг Россияга хайрихоҳ президенти Игор Додонни қўллашда давом этишини билдирди. Молдовада икки рақиб ҳукумат легитимлик иддао қилиб, ҳокимият талашмоқда.\n8 июнь куни Додоннинг Социалистик партияси кутилмаганда Европа билан яқиндан алоқа ўрнатиш тарафдори бўлган ACUM блоги билан куч бириктирди. Парламентдаги 101 ўриннинг 61 тасини эгаллаган альянс ACUM етакчиси Майя Сандуни ҳокимият етакчиси этиб тайинлади.\n9 июнь куни Молдованинг Конституциявий суди Санду ҳукуматини ноқонуний деб қарор чиқарди ҳамда Социалистик партиянинг собиқ етакчиси Додонни хизматидан четлаштирди.\nНатижада ҳукмрон Демократик партия номзоди ва бош вазир Павел Филип муваққат президент вазифасини бажаришга киришди ва парламентни тарқатиб юборди.\nДемократик партияга мунозаралари тадбиркор Владимир Плахотнюк етакчилик қилмоқда. Социалистлар ҳамда ACUM Конституциявий судни Плахотнюк буйруқларини бажаришда айблаб келади.\nНур-Султон ва Олмаотадаги митинглар иштирокчиларидан мингга яқини жазоланди\nПолиция Олмаота шаҳри марказида митингда қатнашган йигитни ушлаб олиб кетмоқда. 2019, 12 июнь\nОлмаота ва Нур-Султондаги ноқонуний митингларда иштирок этгани учун суд 957 кишига маъмурий жазо тайинлади, шундан 670 нафари 6 кундан 15 кунгача қамалди, 115 киши жаримага тортилди.\nБу хақда пайшанба куни Қозоғистон республикаси Бош прокуратураси мулозими Сапарбек Нурпеисов маълум қилди.\nҚозоғистонда рухсат берилмаган митинглар ва уларнинг иширокчиларини ушлашлар 9 июнда ўтказилган президент сайлови куни ва 10 июнь ҳамда 11 июнга ўтар кечаси— овоз бериш натижаларининг расман эълон қилинишга қарши ва аввал қўлга олинганларнинг озод қилиниши талаби билан ўтказилди. 12 июн куни Олмаотада аввал митинг бўлиб ўтган Остона майдони атрофида бугун эрталабдан кучайтирилган полиция ходимларининг иштироки кузатилди.\n10 июнь куни сайлов ғолиби дея эълон қилинган ва 12 июнь куни президент сифатида қасамёд қабул қилган Тоқаев ҳибсга олишларни “зарурат” дея атаган эди. Қозоғистон ички ишлар вазирлиги норозилик намойишлари иштирокчиларини “иғвогарлар” ва “радикал кайфиятдаги элементлар” дея атади. Бош прокуратура “бу каби қонун бузилишларга қарши туришга” ваъда берди.\nБундан аввалроқ Ички ишлар вазирлиги 9 ва 10 июнь кунлари камида 700 киши ушланганини маълум қилди. Қозоғистон хуқуқ химоячилари бу рақамлапр камайтириб кўрсатилганини айтишмоқда, ҳамда полициянинг ҳатти ҳаракатлари юзасидан мустақил тергов ўтказилишини талаб қилмоқда, уларнинг баёнотига қараганда хуқуқ тартибот идораларининг ходимлари “юзага келган вазиятга нисбатан шафқатсизларча ҳаракат қилишган”.\nАҚШ ҳарбий-денгиз флоти Уммон кўрфазида ҳужумга учраган икки кемага ёрдам кўрсатди\nУммон кўрфазида икки нефть танкери ҳужумга учрагани ҳақидаги хабар ортидан АҚШ Ҳарбий-денгиз кучлари кемаларга ёрдам кўрсатди.\nАҚШ Ҳарбий-денгиз кучларининг Баҳрайнда жойлашган Бешинчи флоти ушбу ҳодиса юзасидан эълон қилган баёнотда “Уммон кўрфазида танкерларга қилинган ҳужум ҳақидаги хабарлар бизга маълум. Минтақадаги АҚШ ҳарбий-денгиз кучлари эрталабки соат 6:12 да ва иккинчи марта соат 7:00 да иккита ёрдам чақириғига жавоб берди. Ҳарбий денгиз кучлари ҳозир ўша ерда ёрдам кўрсатмоқда” дейилади.\nКемаларнинг бирини бошқараётган Front Altair ширкати кема бортида содир бўлган портлаш ортидан ёнғин бошланганини маълум қилди. Ҳужумга учраган иккинчи танкер Kokuka Courageous кемаси эканлиги айтилди.\nҲар икки кема экипажи эсон-омон эвакуация қилинган.\nБундан бир ой олдин Бирлашган Араб Амирликлари соҳиллари яқинида тўрт нефть танкерига ҳужум уюштирилган, АҚШ ва унинг ҳамкорлари ҳужумларда Эронни айблаган эди. Эрон эса бу айбловларни кескин рад этиб келади.\nАҚШ Польшага минг нафар аскарини киритишга рози бўлди\nҚўшма Штатлар Польшанинг эҳтимолий Россия агрессияси юзасидан ҳавотирларига жавобан бу мамлакатда минг нафарга яқин ҳарбийсини жойлаштиришга рози бўлди.\n12 июнь куни АҚШ ва Польша ўртасида имзоланган мазкур шартномани президент Дональд Трамп тасдиқлади. Бироқ шартномада АҚШ ҳарбийларининг Польшага жойлаштирилиши «доимий ёки вақтинчалик» экани қайд этилмаган.\nБу эса Россиянинг Шарқий Европада АҚШ ҳозирлиги кучайиб бораётгани тўғрисидаги ташвишларига сабаб бўлмоқда.\nТрампнинг айтишича, Германиядаги 52 минг АҚШ ҳарбийсининг минг нафари Польшага кўчирилади.\n«Биз уларни Германиядан олиб чиқиб Польшага жойлаштирамиз. Европага қўшимча ҳарбийлар киритилмайди», деди Трамп.\nРоссия Қримни босиб олган ва Украина шарқидаги россияпараст исёнчиларни қўллай бошлаган 2014 йилдан бери АҚШ ротация асосида Польшага 4500 ҳарбийсини жойлаштирган эди.\nҲонконгда полиция ёш норозиларга нисбатан куч қўллади\nПолиция тарқатган намойишчилар.\nҲонконг полицияси 9 июндан бери норозилик намойиши ўтказаётган минглаб одамларни куч қўллаб тарқатишга ҳаракат қилди.\nХабарда айтилишича, 12 минг нафарга яқин ёш намойишчи ҳукумат биноси олдида тўпланиб, полициячиларга ҳужум қила бошлаган.\n-Жиддий муаммога дуч келганимиз сабабли, бизда полицияга ҳужум қилаётган норозиларга нисбатан куч қўллашдан бошқа имконият қолмади,-деди Ҳонконг полицияси бошлиғи Стивен Ло Вай-чунг.\nҲонконгда ҳонконгликларни Хитойга экстрадиция қилишга рухсат берувчи қонун лойиҳасига қарши ўтказилаётган намойишлар 9 июнда бошланган ва якшанба куни унда бир миллионга яқин одам иштирок этган эди.\nНорозиликларга қарамай, Ҳонконг маъмурияти қонунни қабул қилиш режасидан воз кечмаслигини билдирмоқда. Шаҳар раҳбарларига кўра, мазкур қонун Ҳонконг жиноятчилар учун бошпана берувчи маконга айланиб қолмаслигини кафолатлайди.\nБироқ ҳуқуқ фаоллари мазкур қонун амалиётда Хитой сиёсатига қарши бўлган мухолифатчилар ва диссидентларга нисбатан қўлланилади, деб ҳисобламоқдалар.\nРоссия июль ойида Туркияга С-400 тизимларини етказиб беради\nРоссиянинг С-400 мудофаа тизимлари\n11 июнь куни Россия Туркияга С-400 мудофаа тизимларини июль ойида етказиб беришини маълум қилди. Бундан бир неча кун олдин эса Вашингтон Анқарага рус тизимларини харид қилиш режасидан қайтиш учун 31 июлгача муҳлат берган эди. Вашингтон Анқара бу талабни бажармаса, F-35 қирувчи учоғи дастуридан чиқарилиши ҳақида огоҳлантирди.\nНАТО аъзолари АҚШ ва Туркия бир неча ойдан бери Анқаранинг Россиядан альянс тизимлари билан ишлай олмайдиган С-400 тизимларини харид қилиш режаси юзасидан келиша олмай келади.\nКремлнинг ташқи сиёсат бўйича маслаҳатчиси Юрий Ушаков 11 июнь куни Россия ва Туркия ўртасидаги келишувлар ўз вақтида амалга оширилаётганини, икки давлат ўртасида ҳеч қандай келишмовчилик йўқлигини айтди. Ушаков, шунингдек, тизимлар июль ойида Туркияга етказилишини қўшимча қилди.\nТуркия тизимларни чиндан қабул қилиб олса, Вашингтон Анқарага қарши санкция жорий қилиши ҳамда мамлакатдаги иқтисодий таназзул янада кескинлашиши мумкин.\n10 июнь куни АҚШ Намоёндалар палатаси Туркияни С-400 тизимларини сотиб олишдан воз кечишга ва Анқара бунга амал қилмаса, мамлакатга қарши санкция жорий қилишга чорловчи резолюцияни қабул қилди.\nЯпония бош вазири Теҳронга хизмат сафарини бошлади\nЯпония бош вазир Синдзо Абэ Эрон президенти Ҳасан Руҳоний билан Давосдаги учрашувда, 2014, 22 январь.\nЯпония бош вазири Синдзо Абэ 12 июнь куни Эронга хизмат сафари билан боради. Вазир ташрифи давомида Эрон ва АҚШ ўртасидаги танглик даражасини пасайтиришга умид қилмоқда.\nСиндзо ўз ташрифи давомида Эрон президенти Ҳасан Руҳоний ҳамда олий раҳбар Оятуллоҳ Али Хоманаий билан учрашади.\nАҚШ ва Эрон ўртасидаги муносабатлар Дональд Трамп ўтган йили Вашингтон Теҳрон билан 2015 йилда имзоланган ядровий шартномадан бир томонлама чиқишини эълон қилганидан сўнг мураккаблаша бошлаган. Кейинги икки йил ичида Вашингтон Теҳронга қарши янги санкция жорий қилди ва минтақага ҳарбий ва ҳарбий техника юборди. Бу ҳолат Вашингтон ва Теҳрон ўртасида ҳарбий тўқнашув юзага келиши мумкинлиги ҳақидаги хавотирларни кучайтирди.\nТашрифи арафасида Абэ Япония “Яқин Шарқда тинчлик ва барқарорлик ўрнатиш йўлида қўлидан келганини қилишни исташини” таъкидлади.\nАҚШнинг Осиёдаги энг яқин ҳамкорларидан бири бўлган Япония Эрон билан ҳам яхши муносабатда. Аммо кузатувчилар бош вазир ташрифи давомида бирор муайян натижага эришиши мушкул эканлигини айтмоқда. Қолаверса, Абэнинг ташрифи июль ойига белгиланган сайловлар арафасида унинг имижини яхшилашга қаратилган бўлиши мумкин.\nТуркия Истанбулда ноқонуний ишлаётган 50 минг хорижликни депортация қилмоқчи\nТуркия ноқонуний яшаётган хориж давлат фуқароларини аниқлаш ҳамда депортация қилиш ишларини кучайтиради. Бу ҳақда Истанбулда 10 июнь куни ўтган халқ билан мулоқот пайтида ички ишлар вазири Сулаймон Сўйлу маълум қилди.\nУнга кўра, ўтган йили Истанбулда ноқонуний яшаётган 4500 хорижлик аниқланиб, депортация қилинган эди. Жорий йилнинг шу кунигача уларнинг сони 13 минг нафарга етди.\nСўйлу йил охиригача биргина Истанбулнинг ўзидан 50 минг нафар хорижлик депортация қилиниши режалаштирилаётганини айтди.\nМаълумотларга қараганда, 2018 йилда Туркияда хориждан келган 787 минг мигрант расман ишлаш учун рўйхатдан ўтган. Уларнинг 383 минги қисқа муддатли туристик виза билан мамлакатга келган ва ноқонуний ишламоқда.\nАввалроқ The Diplomat нашри Туркияда 30 минг нафар ўзбекистонлик меҳнат муҳожири борлиги, лекин уларнинг икки мингга яқинигина қонуний ишлаётгани ҳақида хабар берганди.\n“Қуръон ҳақида ҳазил” видеоси муаллифдан судланганлик олиб ташланди\nМосква шаҳар Тушино туман суди Илья Мэддисон таҳаллуси билан танилган видеоблогер Илья Давидовнинг судланганликни олиб ташлаш тўғрисидаги аризасини қаноатлантирди.\nБлогер 2018 йилнинг июлида Қуръон тўғрисидаги видеоси учун шартли равишда 1,5 йилга озодликдан маҳрум қилинган эди.\nИлья Давидовга нисбатан жиноят иши 2017 йилнинг февралида очилган. У 2015 йилда “Қуръон ҳақида ҳазил” деб номланган видеони Youtube порталига жойлаштириш орқали нафрат ва низо қўзғашга уринганликда айбланган.\nБу видеода Давидов Қуръонни кўтариб ҳожатхонага киргани, кейин эса ҳожатхона қоғози тугаб қолганини пайқагани тўғрисида гапирган. Шундан сўнг у хожатхонага олиб кирилган Қуръонга ҳеч нарса бўлмаганини кўрсатиб, унинг саҳифалари орасига кир пайпоғини жойлаган. Видео охирида эса у ҳазиллашганини, аслида унинг қўлида Қуръон эмас, Инжил бўлганини билдирган.\n2017 йилнинг апрелида Россия Адлия вазирлиги бу видеони экстремистик материаллар реестрига киритган.\nДавидов мазкур видеодан сўнг ўзига нисбатан таҳдид қилинган билдирувларни ола бошлаган, шундан сўнг у ижтимоий тармоқлардаги барча аккаунтларини ўчириб ташлаган. Таҳдидлар ортидан Давидов Россияни вақтинча тарк этишга мажбур бўлган эди.\nҲонконгда Хитойга экстрадиция қилиш тўғрисидаги қонунга қарши намойишлар давом этмоқда\nҲонконгда 10 июнь куни намойишчилар полиция билан тўқнашган эди.\nҲонконгда ҳонконгликларни Хитойга экстрадиция қилишга рухсат берувчи қонун лойиҳасига қарши ўтказилаётган намойишлар чоршанба куни ҳам давом этмоқда. Хабарларга қараганда, 50 мингдан кўпроқ намойишчи Ҳонконг қонунчилик палатасини қамал қилмоқда.\nМазкур намойиш 9 июнда бошланган ва якшанба куни унда бир миллионга яқин одам иштирок этган эди.\nАҚШ Грузияга мудофаа салоҳиятини кучайтириш учун кўмаклашишда давом этади\nАҚШ Давлат котиби Майк Помпео Грузиянинг НАТОга аъзо бўлиш интилишини олқишлади ҳамда Россиянинг Грузияга нисбатан давом этаётган агрессиясини қоралади.\n-2008 йилда Россия бостириб кирганидан бери ўтган ўн йил давомида Грузия нақадар саботли эканни намойиш этди. Бугун Грузия АҚШнинг муҳим стратегик ҳамкори ва глобал хавфсизликка ҳисса қўшиб келаётган давлатдир, - деди Помпео 11 июнь куни Вашингтонда Грузия Бош вазири Мамука Бахтадзе билан учрашувда.\nПомпеога кўра, АҚШ Грузияга мудофаа салоҳиятини кучайтириш учун ёрдам беришда давом этаверади.\nМосква 2008 йилда Грузия билан қисқа муддатли уруш ўтказиб, Жанубий Осетия, кейинроқ Абхазияга харбий кучларини киритган эди. Москва Грузиянинг бу икки айирмачи минтақасини мустақил давлатлар сифатида тан олган.\nГрузия президенти Саломе Зурабишвили 10 июнь куни Тбилиси мазкур икки минтақа устидан назоратни яқин келажакда ўз қўлига киритишини билдирди ҳамда: “Ўйлайманки, босиб олинган ҳудудлардаги аҳоли аста-секинлик билан бўлса ҳам Россия билан биргаликда келажак мавжуд эмаслигини англаб етмоқда”, деб айтди.\nЖурналист Иван Голунов озод этилганига қарамай, унинг ҳимоясига митинг ўтказилади\nЖурналист Иван Голунов озод этилгани ва жиноят иши тўхтатилганига қарамай унинг тарафдорлари 12 июнда Москвада режалаштирилган митингни ўтказадилар.\nБу ҳақда намойиш ташкилотчилари маълум қилди. Уларга кўра, ҳукумат Иван Голуновни озод этиш талабини бажарди, бироқ журналистни ноқонуний қўлга олганларга нисбтан жазо чораларини қўлламади.\nЖурналистнинг ўзи 11 июнь куни уй қамоғидан озод этилганидан сўнг:\n-Менга маънавий зарар учун тўланган товон -бу каби воқеа бошқалар билан қайталанмаслигидир, - деб айтди.\nЛатвияда жойлашган "Медуза" нашрининг суриштирув журналисти бўлган Иван Голунов 6 июнь куни Москвада наркотиклар савдосида гумонланиб ҳибсга олинган ва уй қамоғида сақланаëтган эди.\nМустақил журналистнинг "уйдирма айб билан" қўлга олиниши маҳаллий ва халқаро журналистлар ва кенг жамоатчиликнинг жиддий норозилигига учради.\nЖамоатчилик босими остида 11 июнь куни Россия ички ишлар вазири Владимир Колокольцев "Биологик¸ криминалистик ¸ дактилоскопик ва генетик экспертиза хулосаси асосида гражданин Иван Голуновнинг жиноятни содир этишга алоқаси йўқлиги тасдиқланди ва шу асосда унга очилган жиноят иши тўхтатилди. Унга нисбатан айблар олиб ташланди ва у бугуноқ уй қамоғидан озод этилади"¸ деб билдирди.


Қорақалпоғистонда янги туғилган чақалоқ тунда кўчага ташлаб кетилди – Газета.uz\nҚорақалпоғистонда янги туғилган чақалоқ тунда кўчага ташлаб кетилди\n8 февраль куни соат 03:00 ларда Нукус шаҳрининг Гоне қала ҳудудида кўчага янги туғилган чақалоқ ташлаб кетилгани аниқланди. Буни кўрган фуқаро зудлик билан тез ёрдамга мурожаат қилган. Унинг айтишича, тез ёрдам фельдшери Икрам Жуманиязов совуқдан ҳимоя қилиш мақсадида чақалоқни уст кийимига ўраган ва биринчи тиббий ёрдамни кўрсатган. У ҳозирда реанимацияда, оғир аҳволда. Чақалоқнинг онаси аниқланиб, унга нисбатан жиноят иши қўзғатилди.\nНа русском языке Lotinchada 8 феврал 2022, 22:31 Жамият\n8 февраль куни соат 03:07 да тез ёрдамга Нукус шаҳри Гоне қала ҳудудида кўчага ташлаб кетилган чақалоқга шошилинч ёрдам кўрсатиш бўйича чақирув келиб тушган. Бу ҳақда Газета.uz»га Қорақалпоғистон Республикаси ССВ хабар берди.\nТез ёрдам хизматчилари 7 дақиқа ичида воқеа жойига етиб бориб, ҳали киндиги ҳам кесилмаган чақалоққа биринчи ёрдам кўрсатган. Шундан сўнг, чақолоқ Ҳудудий перинатал марказига етказилган.\nMakan.uz нашрининг ёзишича, тез ёрдам фельдшери Икрам Жуманиязов чақолоқни совуқдан ҳимоя қилиш мақсадида ўзининг уст кийимини ечиб, уни ўраган.\nЧақалоқ перинатал марказининг реанимация бўлимига қабул қилиниб, шифокорларнинг тўлиқ назоратига олинган. Гудакнинг оғирлиги 3 кг 700 грамм бўлиб, «ҳозирда унинг аҳволи оғир, лекин барқарор».\nҚорақалпоғистон прокурорининг жамоатчилик билан алоқалар ва ҳуқуқий ахборот бўйича катта ёрдамчисининг «Газета.uz»га маълум қилишича, 8 февраль куни соат 02:00 лар чамасида Тахаткўпир туманида ҳисобда турган Нукус шаҳри Бўстон кўчасида вақтинча яшовчи А.К. (2002 йилда туғилган) уғил болани дунёга келтириб, ўзи яшайдиган уй яқинидаги ҳудудга ташлаб кетган. Шундан сўнг, чақалоқ Республика перинатал марказига ётқизилиб, ҳаёти сақлаб қолинган.\nУшбу вазият бўйича Нукус шаҳар ИИБ томонидан Жиноят кодексининг 117-моддаси 1-қисми (фарзандини хавф остида қолдириш) билан жиноят иши очилиб, дастлабки тергов ҳаракатлари олиб борилмоқда.\nЭслатиб ўтамиз, 27 январь куни Урганч шаҳридаги чиқиндихоналардан бирида қиз жинсига мансуб чақалоқнинг мурдаси топилганди. Суд-тиббий экспертизаси хулосасига кўра, у она қорнида 5,5−6 ой яшаган ҳамда «унинг ўлимига етилмаганлик ва ҳаётга лаёқатсизлик сабаб бўлган». Қолаверса, чақалоқ қонидан ҳомиладорликни жарроҳлик аралашувисиз эрта тугатишда қўлланиладиган дори воситаси қолдиқлари топилган.\nЛолагул Қаллиханова, «Газета.uz» 1 987\n#ташлаб кетилган янги туғилган чақалоқ\n#янги туғилган чақалоқ\nХоразмда чиқиндихонадан чақалоқ мурдаси топилди 27 январ 2022, 10:35


Ийд намози вақтида Зуҳо намозини адо этиш\nЗуҳо намози икки ракатдан саккиз ракатгача ўқиш мумкин. Энг афзали тўрт ракатдан ўқишдир. Чунки Расулуллоҳ саллаллоҳу алайҳи васаллам кўпроқ тўрт ракатдан ўқиганлари Оиша разияллоҳу анҳодан нақл қилинган. Зуҳо намозида маълум сураларни ўқиш шарт қилинмаган. Ушбу намоз овоз чиқармасдан махфий, ёлғиз ҳолатда ўқилади.\nЗуҳо намозини ўқиш вақти\nИслом дини манбалари ва астрономик маълумотларга таянган ҳолда Рамазон ҳайитининг биринчи куни 2020 йил 24 май, якшанба кунига тўғри келиши ҳақида хулоса қилинди.\nШунга кўра, Зуҳо намози Шимкент шаҳри ва Туркистон вилоятида 06.10-06.30 оралиғида ўқилади.\nkun.uz, 2020-05-23, 06:25 851


Хитой халқаро ҳамжамиятни Шимолий Кореяга қарши санкцияларни юмшатишга чақирмоқда\nХитой ташқи ишлар вазирлиги БМТ Хавфсизлик кенгашини КХДРга нисбатан санкцияларни юмшатиш имкониятларини муҳокама қилишга чақирди.\nАҚШ ва Мексика ўртасидаги “ҳарбийлашган девор” 2020 йилга қадар қолдирилади\nАҚШ мудофаа вазири Марк Эспер 11 сентябр куни Ички хавфсизлик вазирлигининг тегишли аризасини маъқуллади.\nТрампга ишонч рейтинги 38 фоизга тушиб кетди\n“The Washington Post” томонидан ўтказилган ижтимоий сўровга кўра, америкаликларнинг АҚШ-Хитой савдо урушидан хавотири, шунингдек, мамлакат иқтисодидаги беқарорлик туфайли АҚШ Президенти Дональд Трамп фаолияти бўйича эътироф рейтинги сентябрь бошида пастлаб кетди.\n“Alibaba Group” асосчиси компания раҳбарлигини тарк этди\n“Alibaba Group” асосчиси ва раҳбари Жек Ма бир йил олдин ўзи ваъда берганидек компания директорлар кенгаши раислигидан кетди”, дейилади “Вloomberg” ва “TechCrunch” хабарида.\nОқ уй Жон Болтон хизматига зарурат сезмайди\nАҚШ Президенти Дональд Трамп ўзининг миллий хавфсизлик бўйича маслаҳатчиси Жон Болтонни лавозимидан озод қилганини маълум қилди.\n2996 нафар инсон ўлими ёхуд Нью-Йоркдаги Жаҳон савдо маркази террорчилар ҳужумига учраганига 18 йил тўлди\nИнсоният тарихининг ҳар бир куни ўтмиш варақларида муносиб из қолдиради. Башарият пайдо бўлганидан буён одамзод 365 ёки 366 кунлик йилнинг кўпини кўрди.\nАфғонистондаги Америка ҳарбийлари сонини қисқартириш борасидаги музокаралар давом этмоқда\nОқ уй маъмурияти Афғонистондан Америка қўшинларини олиб чиқиш масаласида келишувга эришиш мақсадида икки йилдан бери толиблар билан музокара олиб бораётганига қарамай АҚШ президенти Дональд Трамп “Толибон” ҳаракати билан мулоқот тўхтатилганини эълон қилди.\nҚирғизистонда телеканал мулки хатланди\nҚирғизистонда мулки хатланган “Апрель” телеканали ўзининг сайти ва ижтимоий тармоқларида интернет-канал сифатида фаолиятини бошлади.\nБритания бош вазири парламентдан мағлубиятга учради\nБирлашган Қироллик депутатлари ҳукуматнинг октябрда муддатидан олдин парламент сайловларини ўтказиш ҳақидаги таклифини яна рад этди.\nАмерика маъмурияти Россия ва Хитой туфайли мамлакат қуролли кучларини қайта қуриш ва ҳарбий харажатларни оширишга мажбур бўлган.\nЕврокомиссия Украина орқали газ олиб ўтиш бўйича Россия билан келишувга эришди\nРоссия ва Украина ўртасидаги газ транзити масаласи бўйича Еврокомиссия иштирокидаги энергетика вазирлари даражасида ўтказилувчи музокаралар 19 сентябрь кунига белгиланди.\nШАРҲ. Қозоғистон Президенти Қосим-Жомарт Токаев биринчи марта халққа Мурожаат билан чиқди.\nАҚШ фазо тадқиқотлари агентлиги бу жумла қайсидир совет фазогирига аталган бўлса керак, деб тахмин қилади.\nБойқўнғирда ракета учириладиган Россия фазовий мажмуасига Назарбоев номи берилди\nБу ҳақдаги хабар Россиянинг “Роскосмос” сайтида пайдо бўлди.\nБританияда Brexit қонунан кечиктирилиши мумкин\nБуюк Британияда ҳукуматни Брекситни уч ойга кечиктириш ва Европа Иттифоқини шартларсиз тарк этмасликка мажбурловчи қонун лойиҳаси бугун кучга кириши кутилмоқда.\nСурия чегараларида Туркия ҳарбий техникалари пайдо бўлмоқда\nТуркия қуролли кучлари ўз зирҳли ҳарбий техникаларини Сурия билан черага ҳудудига кўчиришда давом этмоқда.\nГрузия парламенти янги бош вазир ва янгиланган ҳукуматни тасдиқлади\n150 депутатнинг 98 нафари бу қарорни қўллаб-қувватлаган. Янги ҳукуматда иккита ўзгариш бор, уларнинг иккиси ҳам куч ишлатар тизим билан боғлиқ.\nТолибонлар Трампнинг музокара ўтказишни бекор қилганидан норози\nАҚШ Президенти Дональд Трамп тинчлик бўйича музокаралар ўтказишни ва ҳаракат раҳбарлари билан учрашувни бекор қилганидан кейин толибонлар Афғонистонда ўз курашини давом эттирмоқчи.\nВашингтон “Толибон” билан музокараларни тўхтатди\nВашингтон “Толибон” радикал ҳаракати билан Афғонистонда тинчликни мувофиқлаштириш бўйича маслаҳатлашувларни тўхтатди.